
转讜住驻讜转





	驻砖讬讟讗 讚诇讗 谞讙注 讚转谞讬讗 专' 讗诇讬注讝专 讗讜诪专 讻讜'. 讜讗注''讙 讚专讘谞谉 驻诇讬讙讬 注诇讬讛 讜砖专讜 讘驻专拽 讻诇 讛讬讚 (谞讚讛 讬讙. 讜砖诐) 诇讗 砖专讬 讗诇讗 诪砖讜诐 诪诪讝专讜转 砖诇讗 讬专讗讛 讻讻专讜转 砖驻讻讛 讜讬讜爪讬讗讜 诇注讝 注诇 讘谞讬讜 砖讛谉 诪诪讝专讬诐: 专讞抓 讜诇讗 住讱. 讜诇''讙 诪注讬拽专讗 讚讛讗 讘讻讜诇讬 讛砖''住 专讞讬爪讛 拽讜讚诐 住讬讻讛 讻讚讗诪专 讘驻''拽 讚拽讬讚讜砖讬谉 (讚祝 讻讘:) 专讞爪讜 住讻讜 讜拽专讗 讻转讬讘 讜专讞爪转 讜住讻转 (专讜转 谞) 诪讬讛讜 拽专讗 讗讬讻讗 诇讗讜拽诪讬 讘住讬讻讛 砖讛讬转讛 诪转拽砖讟转 注爪诪讛 诇专讬讞 讟讜讘 诇讻谉 诇讗 讛讬转讛 住讻讛 讘转讞诇讛 砖注诇 讬讚讬 专讞讬爪讛 讛讬转讛 诪注讘专转 讛住讬讻讛 诪注诇讬讛: 诪讜诇讬讗专 讛讙专讜祝 砖讜转讬谉 诪诪谞讜 讘砖讘转. 驻讬' 讘拽讜谞讟专住 诇驻讬 砖讗讬谉 诪讜住讬祝 讛讘诇 讗诇讗 诪砖诪专 讜诪拽讬讬诐 讞讜诐 砖诇讛谉 讜讗谞讟讬讻讬 讗驻讬' 讙专讜驻讛 讗讬谉 砖讜转讬谉 讛讬诪谞讛 诇驻讬 砖诪讜住驻转 讛讘诇 讜讗讬谉 谞专讗讛 讚诇讗 砖讬讬讱 诇诪讬讙讝专 讘诪讜住讬祝 讛讘诇 讗诇讗 讘讛讟诪谞讛 讙讝讬专讛 砖诪讗 讬讟诪讬谉 讘专诪抓 讜注讜讚 讚讚讜讞拽 诇讜诪专 讚诪转谞讬' 讗讬讬专讬 讻砖注砖讛 讛讗讬住讜专 讜注讜讚 讚讗讻讟讬讻讬 讗讜住专 讘讻诇 注谞讬谉 诇砖转讜转 讛讬诪谞讜 讗驻讬诇讜 讘讛砖讛讗讛 讜讗讬 诇讛讞讝讬专 转谞谉 诪砖讛讬谉 讗驻讬诇讜 讘讗讬谞讜 讙专讜祝 讜注讜讚 讗讬 诪砖讜诐 转讜住驻转 讛讘诇 讗住专讛 诇讬讛 诪转谞讬' 讘砖转讬讛 转拽砖讛 诇专讘讛 讜专讘 讬讜住祝 讚砖专讜 诇注讬诇 (讚祝 诇讞.) 讘砖讻讞 拽讚专讛 注''讙 讻讬专讛 讜讘砖诇讛 讘砖讘转 讗注''讙 讚诇讗 谞转讘砖诇讛 讻诪讗讻诇 讘谉 讚专讜住讗讬 讜讗驻讬' 讘诪讝讬讚 讜谞专讗讛 讻驻讬' 讛''专 驻讜专转 诪讜诇讬讗专 讛讙专讜祝 砖讜转讬谉 讛讬诪谞讜 讘砖讘转 砖诪讜讝讙讬谉 讛诪讬诐 讞诪讬谉 讘讬讬谉 诇驻讬 砖讛诪讬诐 讗讬谞谉 讻''讻 讞诪讬谉 讘诪讜诇讬讗专 砖讬转讘砖诇 讛讬讬谉 诪谉 讛诪讬诐 砖诪讜讝讙讬谉 诇转讜讻讜 讗讘诇 讗谞讟讬讻讬 讗注''驻 砖讙专讜驻讛 讗讬谉 砖讜转讬谉 讛讬诪谞讛 诇驻讬 砖讗谞讟讬讻讬 讬砖 讘讛 讛讘诇 讬讜转专 讜诪转讘砖诇 讛讬讬谉 诪谉 讛诪讬诐 讘砖注转 诪讝讬讙讛 讜讻''诪 讘讬专讜砖诇诪讬:





专讘讬谞讜 讞谞谞讗诇

(讜诇讗) [讗诇讗] 讛讗 讚专' 讬讜讞谞谉 讚讘专讬 讛讻诇 拽讘诇讛 讛讜讗 讜诪砖讜诐 讚砖诪注讬讛 诪专' 讬讜讞谞谉 讛讜讻讬讞 讘注诇 讛砖诪讜注讛. 讜砖谞讬谞谉 诇讗驻专讜砖讬 诪讗讬住讜专讬 砖专讬 讻诪注砖讛 讚转诇诪讬讚讜 砖诇 专' 诪讗讬专:
转谞讬讗 诇讗 讬砖讜讟 讗讚诐 讘讘专讬讻讛 诪诇讬讗讛 诪讬诐 讜讗驻讬诇讜 注讜诪讚转 讘讞爪专 讗"专 讝讬专讗 讞讝讬转讬讛 诇专' 讗讘讛讜 砖讛谞讬讞 讬讚讬讜 讻谞讙讚 驻谞讬讜 砖诇 诪讟讛 讜讻讜' 驻讬' 专' 讗讘讛讜 讛讬讛 讬讜专讚 讘谞讛专 诇讟讘讜诇 讜讗驻讬诇讜 (诇讗) 谞讙注 诇讗 讞讬讬砖讬谞谉 (诇讛) [讜讛讗] 讚转谞讬讗 专' 讗诇讬注讝专 讗讜诪专 讻诇 讛讗讜讞讝 讘讗诪讛 讜诪砖转讬谉 诪讘讬讗 诪讘讜诇 诇注讜诇诐 讻诇讜诪' 诪转讞诪诐 讜诪讜爪讬讗 砖"讝 讜谞诪爪讗 诪砖讞讬转 讝专注讜 注诇 讛讗专抓. 讛谞讬 诪讬诇讬 讛讬讻讗 讚诇讗 诪讬讘注讬转 讗讘诇 讛讬讻讗 讚诪讬讘注讬转 讻讙讜谉 专' 讗讘讛讜 讚讛讜讛 诪讘注讬转 诪注诇讬讬转 讛谞讛专 讗讬谉 诇讜 驻谞讗讬 诇讛转讞诪诐 讻诪讜 砖讗讬谉 驻谞讗讬 诇讘诇砖转 诇谞住讱. 讛诇讻讱 讗驻讬诇讜 谞讙注 诇讗 讞讬讬砖讬谞谉 诇讬讛 讜讛谞讬 诪讬诇讬 讚砖专讬 诇讛谞讬讞 讬讚讬讜 讻谞讙讚 驻谞讬讜 砖诇 诪讟讛 讻砖注讜诇讛 诪谉 讛谞讛专 讗讘诇 讻砖讬讜专讚 讘谞讛专 诇讗 讻专讘 讚讗诪专 讻诇 讛诪谞讬讞 讬讚讬讜 讻谞讙讚 驻谞讬讜 砖诇 诪讟讛 讻讗讬诇讜 讻讜驻专 讘讘专讬转讜 砖诇 讗讘专讛诐 讗讘讬谞讜 讜讻专讘谞谉 讚讘讬 专讘 讗砖讬 讚讻讬 谞讞转讬 讝拽驻讜 讻讬 住诇拽讬 砖讞讜:




讗诪专 专讘 讬讛讜讚讛 讻诇 讛注讜诇讛 诪讘讘诇 诇讗"讬 注讜讘专 讘注砖讛 砖谞讗诪专 讘讘诇讛 讬讜讘讗讜 讜砖诪讛 [讬讛讬讜] 注讚 讬讜诐 驻拽讚讬 讗讜转诐 谞讗诐 讛'. 讛诇讱 专' 讗讘讗 讜诪爪讗 诇专' 讬讛讜讚讛 讘诪专讞抓 讜讛讬' 讗讜诪专 诇砖诪砖讬讜 讘诇讛"拽 讛讘讬讗讜 诇讬 谞转专 讛讘讬讗讜 诇讬 诪住专拽 驻转讞讜 驻讜诪讬讬讻讜 讜讛住讬拽讜 讛讘诇讗 讜讗砖转讜 诪讬讗 讚讘讬 讘讗谞讬 诇诪讚谞讜 诪诪谞讜 讻讬 讚讘专讬诐 砖诇 讞讜诇 诪讜转专 诇讗讜诪专谉 讘诪专讞抓 讘诇讛"拽. 讗诪专 讗讬诇讜 诇讗 [讘讗转讬] 讗诇讗 诇砖诪讜注 讚讘专 讝讛 讚讬讬:
诪转谞讬' 诪讜诇讬讬专 转谞讗 诪讬诐 诪讘讞讜抓 讜讙讞诇讬诐 诪讘驻谞讬诐 讜讛讜讗 砖诇 讞专住 讜讗诐 讙专祝 讙讞诇讬诐 砖专讬:
讗谞讟讬讻讬 讗"专 谞讞诪谉 讘讬 讚讜讚讬 讜砖诇 谞讞讜砖转 讛讬讗 讜转谞讬讗 讻专讘 谞讞诪谉 讗谞讟讬讻讬 讗注"驻 砖讙专讜驻讛 讗讬谉 砖讜转讬谉 讛讬诪谞讛 讘砖讘转 诪驻谞讬 砖谞讞讜砖转讛 诪讞诪诪转讛:
讬专讜砖诇诪讬 诪讜诇讬讬专 砖讗讬谞讜 讙专讜祝 讗住讜专 诪驻谞讬 砖讛讙讞诇讬诐 谞讜讙注讜转 讘讙讜驻讜 专' 讞谞谞讬讗 讘专 讛诇诇 讗诪专 诪驻谞讬 砖讛专讜讞 谞讻谞住转 诇转讜讻讜 讜讛讙讞诇讬诐 讘讜注专讜转. 专' 讬讜住讬 讘专 讗讘讬谉 讗' 诪驻谞讬 砖注砖讜 驻专拽讬谉 驻专拽讬谉 讜诪转讬讬专讗 砖诪讗 谞转讗讻诇 讚讬讘讜拽讜 讜诪讜住讬祝 诪讬诐. 讗谞讟讬讻讬 讘砖诐 专' 讬讜讞谞谉 讗诪专讬 诪驻谞讬 砖诪转讞诪诪转 诪讻转诇讬讛:






专诪讘"谉

讛讗 讚转谞谉 诪讜诇讬讗专 讛讙专讜祝 砖讜转讬谉 诪诪谞讜 讘砖讘转. 诪拽砖讬 注诇讛 讘讬专讜砖诇诪讬 讛讗 讗诐 讗讬谞讜 讙专讜祝 讗讬谉 砖讜转讬谉 诪诪谞讜 驻讬' 讜讛讗 讞诪讬谉 诪爪讟诪拽 讜专注 诇讛谉 讜砖专讬 诇砖讛讜讬讬谞讛讜 诪讻讬讜谉 砖讛讜讞诪讜 讻"爪 讜注讜讚 拽讟讜诐 讗诪讗讬 诇讗 诪讛谞讬 讘讬' 讜驻专讬拽 讗"专 讞诪讗 讘专讬' 讚专' 讛诇诇 诪驻谞讬 砖讛专讜讞 谞讻谞住讛 诇转讜讻讛 讜讛讙讞诇讬诐 讘讜注专讜转 讗"专 讬讜住讬 讘专' 讘讜谉 诪驻谞讬 砖讛讜讗 注砖讜讬 驻专拽讬谉 驻专拽讬谉 讜讛讜讗 讬专讗 砖诇讗 讬转讗讻诇 讚讘拽讬 讜讛讜讗 诪讜住讬祝 诪讬诐 讗谞讟讜讻讬 讗注"驻 砖讛谉 讙专讜驻讬诐 讗讬谉 砖讜转讬谉 讛讬诪谞讛 专' 讞谞讬谞讗 专' 讬讜住讬 讗讘讗 讘专 讘专 讞谞讗 讘砖诐 专"讬 诪驻谞讬 砖讛讬讗 诪转讞诪诪转 诪讻讜转诇讬 专讘谞谉 讚拽住专讬谉 讘砖诐 专' 讛讜谞讗 讗诪专 讗诐 讛讬转讛 讙专讜驻讛 讜驻转讜讞讛 诪讜转专:





专砖讘"讗

诪转谞讬壮 诪讜诇讬讗专 讛讙专讜祝 砖讜转讬谉 诪诪谞讜 讘砖讘转. 驻讬专砖 专砖状讬 讝状诇 诇驻讬 砖讗讬谞讜 诪讜住讬祝 讛讘诇 讗诇讗 诪砖诪专 讜诪拽讬讬诐 讞讜诐 砖诇讛诐 砖诇讗 讬爪讟谞谞讜 讗讘诇 讗谞讟讬讻讬 讗注状驻 砖讙专讜驻讛 讜拽讟讜诪讛 讗讬谉 砖讜转讬谉 诪诪谞讛 诇驻讬 砖诪讜住讬祝 讛讘诇. 讜拽讗 诪拽砖讜 注诇讛 讘转讜住壮 讟讜讘讗 讞讚讗 讚讗讬谉 诇讛讝讻讬专 诪讜住讬祝 讛讘诇 讗诇讗 讙讘讬 讛讟诪谞讛 砖讛讬讗 讗住讜专讛 讙讝讬专讛 砖诪讗 讬讟诪讬谉 讘专诪抓. 讜注讜讚 讗诐 诪讞诪转 转讜住驻转 讛讘诇 诇诪讛 讛诪转讬谉 诇讗讬住讜专 注讚 讛砖转讗 诇讬诪讗 讛讻讬谉 讙讘讬 转谞讜专 砖讛住讬拽讜讛讜 讘拽砖 讜讙讘讘讛 讜诇转谞讬 讜讗诐 谞转谉 讗讬谉 讗讜讻诇讬谉 诪诪谞讜 讘砖讘转 讻讚转谞讬 讛讻讗 讜注讜讚 诇讬诪讗 转讛讜讬 转讬讜讘转讬讛 诪讛讻讗 诇诪讗谉 讚讗诪壮 诇讛讞讝讬专 转谞谉 讗讘诇 诇砖讛讜转 诪砖讛讬谉 讗注状驻 砖讗讬谞讛 讙专讜驻讛 讜讗讬谞讛 拽讟讜诪讛 讚讛讗 拽转谞讬 讛讻讗 讚讚讜拽讗 讙专讜祝 讗讘诇 砖讗讬谞讜 讙专讜祝 讗讬谉 砖讜讛讬谉. 讜注讜讚 讛讱 诪转谞讬转讬谉 讘诪讗讬 诪讬转讜拽诪讗 讚讛讗 住转诪讗 拽转谞讬 讗注状驻 砖讙专讜驻讛 讗讬谉 砖讜转讬谉 诪诪谞讛 讜诇讗 驻讬壮 讗讬 讘砖讛讞讝讬专 讗讬 谞诪讬 讘砖砖讛讗 讗讬 讘诪讝讬讚 讗讬 讘砖讜讻讞 讚诪砖诪注 讚讘讻诇 注谞讬谉 讗住讜专. 讜注讜讚 讚讗讬 诪砖讜诐 转讜住驻转 讛讘诇 拽讗 讗住专讛 诪转谞讬转讬谉 讘砖讛讬讛 转拽砖讬 诇专讘讛 讜专讘 讬讜住祝 讚讗诪专讬 诇注讬诇 砖讻讞 拽讚专讛 注诇 讙讘讬 讻讬专讛 讜讘砖诇讛 讘砖讘转 诪讜转专 讘讬谉 讘砖讜讙讙 讘讬谉 讘诪讝讬讚 讜诪讬讬专讬 讘讘砖讬诇 讜诇讗 讘砖讬诇. 讜注讜讚 诪讗讬 砖谞讗 讙专讜祝 讗驻讬诇讜 拽讟讜诐 谞诪讬 讜讻讬讜谉 讚讘讻诇讛讜 诪转谞讬壮 转谞讬 讙专讜驻讛 讜拽讟讜诪讛 注讚 砖讬讙专讜祝 讗讜 注讚 砖讬转谉 讗转 讛讗驻专 讛讻讗 谞诪讬 讛讜讛 诇讬讛 诇诪讬转谞讬 讛讙专讜祝 讗讜 讛拽讟讜诐. 讜驻讬专砖讜 讘转讜住驻讜转 讚讛讻讬 拽转谞讬 诪讜诇讬讗专 讛讙专讜祝 砖讜转讬谉 诪诪谞讜 讘诪讝讬讙讛 讘讬讬谉 讻诇讜诪专 诇驻讬 砖讗讬谉 讛诪讜诇讬讗专 讛讙专讜祝 谞诪讬 讞诐 讛专讘壮 讜讛诇讻讱 讻砖诪讜讝讙讬谉 讬讬谉 讘诪讬诪讬讜 讗讬谉 讛讬讬谉 诪转讘砖诇 讘转讜讻谉 讗讘诇 诪讬诐 砖讘讗谞讟讬讻讬 讞诪讬谉 讘讬讜转专 讜讗诐 讘讗 诇诪讝讜讙 诪讛谉 讘讬讬谉 讘讬谉 讘讻诇讬 专讗砖讜谉 讘讬谉 讘讻诇讬 砖谞讬 谞诪爪讗 诪转讘砖诇 讜诇驻讬 驻讬专讜砖 讝讛 讚讜拽讗 讙专讜祝 讛转讬专讜 讗讘诇 拽讟讜诐 诇讗 诇驻讬 砖讛拽讟讬诪讛 讗讬谞讛 讗诇讗 讻诇 砖讛讬讗 讜讗驻讬诇讜 拽讟诪讛 讜讛讜讘注专讛 砖专讬. 讜讗状讻 注讜讚 讛讜讗 诪讞诪诐 讜诪讜住讬祝 讞讜诐 讜讛专讬 讛诪讬诐 讞诪讬谉 讜专讗讜讬谉 诇讘砖诇 讻讗诇讜 诇讗 讙专讜祝 讜诇讗 拽讟讜诐 讜诇讗 讗诪专讜 拽讟讜诪讛 讗诇讗 诇讛讻专 砖诇讗 讬讘讗 诇讬讚讬 讞转讜讬 讻谉 讬砖 诇讬 诇转专抓 诇驻讬 驻讬专讜砖诐. 讗讘诇 诪讜专讬 讛专讘 专讘讬谞讜 讬讜谞讛 讝状诇 讛拽砖讛 注诇讬讛诐 讜讛讗 讞诪讬谉 诇转讜讱 爪讜谞谉 讘讻诇 诪拽讜诐 诪讜转专 讘讬谉 讘讻讜住 讘讬谉 讘住驻诇 讘讬谉 讘讗诪讘讟讬 讻讚讗讬转讗 诇拽诪谉. 讜注讜讚 讛讬讻讬 驻住讬拽 讜转谞讬 讗讬谉 砖讜转讬谉 讬转谉 诇转讜讻讜 诪讬诐 诪专讜讘讬谉 讚讜诪讬讗 讚诪讬讞诐 砖驻讬谞讛讜 讚诪驻专砖讬壮 讘讙诪壮 诇讗 讬转谉 诇转讜讻讜 诪讬诐 诪讜注讟讬谉 讻讚讬 砖讬讞诪讜 讗诇讗 谞讜转谉 讛讜讗 诇转讜讻讜 诪讬诐 诪专讜讘讬谉 讻讚讬 诇讛驻砖讬专谉 讜诇讗 讙讝专讬谞谉 诪专讜讘讬谉 讗讟讜 诪讜注讟讬谉. 讜注讜讚 讚诇讗 讛讜讛 诇讬讛 诇诪讬转谞讬 讗讬谉 砖讜转讬谉 诪诪谞讜 讚讞诪讬谉 砖讘转讜讻讜 诪讜转专讬谉 讛谉 讜砖讜转讬谉 诪讛谉 讜讛讜讛 诇讬讛 诇诪讬转谞讬 讗讬谉 诪讜讝讙讬谉 诪诪谞讜 讗讬 谞诪讬 诇讗 讬转谉 诇转讜讻讜 讻讚专讱 砖砖谞讜 讘诪讬讞诐 讜驻讬专砖 讛讜讗 讝状诇 砖讗住专讜 讛讗谞讟讬讻讬 诪驻谞讬 砖专讙讬诇讬谉 讛讬讜 诇转转 诇转讜讻讜 诪讬诐 转讚讬专 讜诇讛讜住讬祝 讘讜 诪讬诐 讜诪驻谞讬 砖讛讙讞诇讬诐 诪转讞转讬讜 讜讗讬 谞诪讬 诪驻谞讬 砖讚讜驻谞讜 注讘 讞讜诪讜 讛讜诇讱 讜诪讜住讬祝 讜讛诇讻讱 讗祝 注状驻 砖讛诪讬诐 讛爪讜谞谞讬谉 诪转驻砖专讬谉 讘转讜讱 讛诪讬诐 讛讞诪讬谉 砖讘转讜讻讜 诇砖注转谉 诇讗讞专 砖注讛 讛诐 诪转讞诪诪讬谉 讜讛讜诇讻讬谉 讘讞讜诐 讛讗谞讟讬讻讬 注讚 砖诪转讘砖诇讬谉 砖诐 讜讝讛 诇讗 讬讚注 讜讬讞砖讜讘 诪讗讞专 砖讘砖注壮 谞转讬谞转讜 诇讗 谞转讘砖诇讜 讜诇讗 讛讜讞诪讜 讗诇讗 讛讜驻砖专讜 讛专讬 讝讛 诪讜转专 讜讗讬谞讜 讗诇讗 讗住讜专 讻讬讜谉 讚诇讘住讜祝 诪转讞诪诪讬谉 讘转讜讻谉 讜诇驻讬讻谉 讗住专讜 讗驻讬诇讜 讛诪讬诐 砖讛讜讞诪讜 讘讜 讘注状砖 砖诪讗 讬讜住讬祝 讘讜 诪讬诐 讘砖讘转. 讜诪讛 砖讗住专讜 诪讜诇讬讗专 砖讗讬谞讜 讙专讜祝 诪谉 讛讟注诐 砖讗诪专讜 讘讬专讜砖诇诪讬 诪驻谞讬 砖讛专讜讞 谞讻谞住转 诇转讜讻讜 讜讛讙讞诇讬诐 讘讜注专讜转 讻诇讜诪专 砖讛诪讜诇讬讗专 驻转讜讞 诪转讞转讬讜 讜谞讻谞住壮 讛专讜讞 讘转讜讻讜 讜诪讘注讬专 讗转 讛讙讞诇讬诐 讘砖讘转 讝讛讜 转讜专祝 驻讬专讜砖讜 砖诇 诪讜专讬 讛专讘 讝状诇 讜谞讻讜谉 讛讜讗. 讜诪诪讛 砖讗诪专讜 讘讬专讜砖诇诪讬 讘讗诪转 谞专讗讛 砖诇讗住讜专 诪讬诐 砖讛讜讞诪讜 讘讜 诪注状砖 讗诪专讜 诪讚讙专住讬谞谉 讛转诐 诪讜诇讬讗专 讛讙专讜祝 砖讜转讬谉 诪诪谞讜 讘砖讘转 讙专讜祝 讗讬谉 砖讗讬谞讜 讙专讜祝 诇讗 讗状专 讗砖讬讗谉 诪驻谞讬 砖讛讙讞诇讬诐 谞讜讙注讜转 讘讙讜驻讜 讗状专 讞谞讬谞讗 讘专讬讛 讚专壮 讛诇诇 诪驻谞讬 砖讛专讜讞 谞讻谞住转 诇转讜讻讜 讜讛讙讞诇讬诐 讘讜注专讜转 讗状专 讬讜住讗 讘专壮 讘讜谉 诪驻谞讬 砖讛讜讗 注砖讜讬 驻专拽讬诐 驻专拽讬诐 讜讛讜讗 诪转讬专讗 砖诪讗 讬转讗讻诇 讚讘拽讜 讜讛讜讗 诪讜住讬祝 诪讜讬 讗谞讟讬讻讬 讗注状驻 砖讛讬讗 讙专讜驻讛 讗讬谉 砖讜转讬谉 诪诪谞讛 专壮 讞谞讬谞讗 专壮 讬住讗 专壮 讗讞讗 讗讘讗 讘专 专讘 讞谞讗 讘砖诐 专壮 讬讜讞谞谉 诪驻谞讬 砖讛讬讗 诪转讞诪诪转 讘讻讜转诇讬讛 专讘谞谉 讚拽住专讬谉 讘砖诐 专讘 讞讜谞讗 讗诐 讛讬转讛 讙专讜驻讛 讜驻转讜讞讛 诪讜转专 讗讘诇 诇讚讬讚讬 拽砖讬讗 诇讬 讗诐 诇讗住讜专 诪讬诐 砖讛讜讞诪讜 讘讜 诪注状砖 讛讬讛 诇讛诐 诇住讚专 诪砖谞讛 讝讜 拽讜讚诐 诪砖谞转 讗讬谉 谞讜转谞讬谉 讘讬爪讛 讘爪讚 讛诪讞诐 诇驻讬 砖诪专讗砖 讛驻专拽 讜注讚 讗讜转讛 诪砖谞讛 诪讬讬专讬 讘转讘砖讬诇讬谉 讜讞诪讬谉 砖诪注状砖 讗讘诇 诪讗讜转讛 诪砖谞讛 讜诇诪讟讛 诇讗 讚讘专讜 讗诇讗 讘讞诪讬谉 讜转讘砖讬诇讬谉 讛诪转讘砖诇讬谉 讗讜 诪转讞诪诪讬谉 讗讜 诪转驻砖专讬谉 讘砖讘转 讻讘讬爪讛 讘爪讚 讛诪讬讞诐 讜诇讗 讬驻拽讬注谞讛 讘住讜讚专讬谉 讜诇讗 讬讟诪讬谞谞讛 讘讞讜诇 讜讘讗讘拽 讚专讻讬诐 讜诪注砖讛 砖注砖讜 讗谞砖讬 讟讘专讬讗 讚讗诪专讜 诇讛谉 讞讻诪讬诐 讻讞诪讬谉 砖讛讜讞诪讜 讘砖讘转, 讜讻谉 讛诪讬讞诐 砖驻讬谞讛讜 诇讗 讬转谉 诇转讜讻讜 爪讜谞谉, 讜讛讗诇驻住 讜讛拽讚专讛 砖讛注讘讬专谉 诪专讜转讞讬谉, 砖讻诇 讗诇讜 讻砖诪转讘砖诇讬谉 讘砖讘转, 讜讛讬讗讱 讗驻砖专 砖讻诇 讛诪砖谞讬讜转 砖诇 诪注诇讛 讜砖诇 诪讟讛 讘转讘砖讬诇讬谉 讜讘讞诪讬谉 砖讘砖讘转 讜讝讜 讘讗讛 讘讗诪爪注 砖讛讬讗 讘讞诪讬谉 砖讛讜讞诪讜 诪注专讘 砖讘转.
讜诪砖讜诐 讛讻讬 讛讬讛 谞专讗讛 诇驻专砖 讚讛讻讬 拽讗诪专: 诪讜诇讬讗专 讛讙专讜祝 砖讜转讬谉 诪诪谞讜 讘砖讘转, 讻诇讜诪专: 讗诐 谞转谉 诇转讜讻讜 诪讬诐 讘砖讘转 讜谞驻砖专讜 砖讜转讬谉 诪诪谞讜, 讗讘诇 讘砖讗讬谞讜 讙专讜祝 诇讗 讜讗驻讬诇讜 拽讟讜诐, 诪驻谞讬 砖讛讙讞诇讬诐 谞讜讙注讜转 讘讙讜驻讜 讜讛讜讬 诇讬讛 讻谞讜转谉 注诇 讙讘讬 讛讗砖 诪诪砖 讜讗住讜专 讗驻讬诇讜 讘讚讬注讘讚 讜讗注"驻 砖诇讗 谞转讘砖诇讜 讗诇讗 砖讛讜驻砖专讜, 讜讻注谞讬谉 讗讜转讛 讚专讘讬 讬讛讜讚讛 讚讗住专 讗驻讬诇讜 讘讚讬注讘讚 讜讗驻讬诇讜 讘砖讜讻讞 转讘砖讬诇 砖谞转讘砖诇 讻诇 爪专讻讜 讜诪爪讟诪拽 讜讬驻讛 诇讜, 讜讗注"驻 砖讗讬谉 讻讗谉 诪砖讜诐 讘砖讜诇 讜讻讚转谞讬讗 讘讘专讬讬转讗 讚诇注讬诇 讘专讬砖 驻专拽讬谉 (砖讘转 诇讞, 讗) 讜诪砖讜诐 讙讝讬专讛, 讜讛讻讗 谞诪讬 讙讝专讬谞谉 讜讗驻讬诇讜 讘讚讬注讘讚. 讜讗谞讟讬讻讬 讗注"驻 砖讙专讜驻讛 讜拽讟讜诪讛 讗讬谉 砖讜转讬谉 诪诪谞讛 讻诇诇, 诇驻讬 砖讗谞讟讬讻讬 诪转讜讱 砖讛讜讗 讞诐 讘讬讜转专 诪驻谞讬 砖谞讞讜砖转讜 诪讞诪诪转讜 诇注讜诇诐 讗讬 讗驻砖专 诇讛驻砖讬专 讘讜 讜讗驻讬诇讜 谞转谉 诇转讜讻讜 诪讬诐 诪专讜讘讬诐 讻讚讬 诪讬诇讜讗讜, 讜讻讗讜转讛 砖砖谞讬谞讜 讘讘专讬讬转讗 诇拽诪谉 讘住诪讜讱 (砖讘转 诪讘, 讗) 讗讘诇 讘讗诪讘讟讬 讞诪讬谉 诇转讜讱 爪讜谞谉 讗讘诇 诇讗 爪讜谞谉 诇转讜讱 讞诪讬谉, 讚诪转讜讱 砖讛讜讗 讞诐 讘讬讜转专 讗讬 讗驻砖专 诇转转 诇转讜讻讜 诪讬诐 讻诇 讻讱 砖讬转驻砖专讜 讘转讜讻讜 讗诇讗 诇注讜诇诐 讬讘讜讗讜 诇讬讚讬 讞讬诪讜诐. 讜讘讚讬谉 讛讜讗 讚诇讬转谞讬 讛讻讗 诪讜诇讬讗专 讛讙专讜祝 谞讜转谞讬谉 诇转讜讻讜 诪讬诐 讻讚讬 诇讛驻砖讬专谉 讻讚转谞讬 讙讘讬 诪讬讞诐 砖驻讬谞讛讜, 讗诇讗 诪砖讜诐 讚住诇讬拽 诪诪注砖讛 砖注砖讜 讗谞砖讬 讟讘专讬讗 砖讗诪专讜 诇讛诐 讞讻诪讬诐 讘砖讘转 讻讞诪讬谉 砖讛讜讞诪讜 讘砖讘转 讜讗住讜专讬谉 讘专讞讬爪讛 讜讘砖转讬讛 讘讬讜诐 讟讜讘 讻讞诪讬谉 砖讛讜讞诪讜 讘讬讜诐 讟讜讘 讜讗住讜专讬谉 讘专讞讬爪讛 讜诪讜转专讬谉 讘砖转讬讛, 转谞讗 讛讻讗 谞诪讬 砖讜转讬谉 讜讗讬谉 砖讜转讬谉. 讻讱 谞专讗讛 诇讬. 讗诇讗 砖讗讬谉 谞专讗讛 讻谉 诪谉 讛讬专讜砖诇诪讬 讜讻诪讜 砖讻转讘转讬 诇诪注诇讛.
讜讬砖 诇驻专砖 驻讬专讜砖 讛讬专讜砖诇诪讬 讻讱, 诪讜诇讬讗专 讛讙专讜祝 砖讜转讬谉 诪诪谞讜 讘砖讘转, 讛讗 讗讬谞讜 讙专讜祝 诇讗, 讜讗诪讗讬 诇讗 讬讛讗 讻诪砖讛讛 注诇 讙讘讬 讻讬专讛 砖讗讬谞讛 讙专讜驻讛, 讜驻讬专砖 专' 讗砖讬讗谉 诪驻谞讬 砖讛讙讞诇讬诐 谞讜讙注讜转 讘讙讜驻讜, 讜诇讗 讛转讬专讜 讻讬专讛 砖讗讬谞讛 讙专讜驻讛 讜讗驻讬诇讜 诇诪讗谉 讚讗诪专 诇讛讞讝讬专 转谞谉 讗诇讗 讻砖讗讬谉 讙讞诇讬诐 谞讜讙注讜转 讘讙讜驻讛 砖诇 拽讚讬专讛 讛讗 谞讜讙注讜转 诇讗 诪驻谞讬 砖讛讜讗 讻讟讜诪谉 讜讗住讜专 诪砖讜诐 讟讜诪谉 讘讚讘专 讛诪讜住讬祝 讛讘诇. 讜诪讛 砖讛转讬专讜 诇住诪讜讱 诇讻讬专讛 砖讗讬谞讛 讙专讜驻讛 讜拽讟讜诪讛 讜讻讚转谞讬讗 诇注讬诇 (砖讘转 诇讝, 讗), 讛转诐 讛讜讗 讚诪驻住讬拽 讻诇讬 讗讘诇  讛讻讗 砖讛讙讞诇讬诐 谞讜讙注讜转 诪诪砖 讘讙讜驻讜 砖诇 讻诇讬 砖讛诪讬诐 讘转讜讻讜 讛专讬 讝讛 讻讛讟诪谞讛, 讜讻注谞讬谉 砖讻转讘谞讜 诇诪注诇讛 (诇讜, 讘 讚"讛 注讚) 讘砖诐 专讘 讛讗讬 讝"诇 讜专"讞 讝"诇. 讜专' 讞谞讬谞讗 驻讬专砖 诪驻谞讬 砖讛专讜讞 谞讻谞住转 诇转讜讻讜 讜讛讙讞诇讬诐 讘讜注专讜转, 讻诇讜诪专: 砖讻讬讜谉 砖讛专讜讞 谞讜驻讞 讘讗砖 讜讛讜诇讱 讜诪转讘注专 讘砖讘转 讛专讬 讝讛 讻诪讘注讬专 讻讬专讛 转讞转 拽讚讬专讛, 讜讙讝专讬谞谉 讚诇诪讗 讗转讬 讗讬讛讜 讙讜驻讬讛 诇讞转讜讬讬 讜讗驻讬诇讜 讘拽讟讜诪讛. 讜砖诪讗 专' 讞谞讬谞讗 讞讜诇拽 讛讜讗 注诇 诪讛 砖驻讬专砖 专' 讗砖讬讗谉, 讜诇讜诪专 砖讗讬谉 诪砖讜诐 讛讟诪谞讛 讘诪讛 砖讛讙讞诇讬诐 谞讜讙注讜转 诪爪讚讜 讜诇讗 诪转讞转讬讜 讜诇讗 诪讻诇 爪讚讚讬讜. 讜专讘讬 讬讜住讬 讘专' 讗讘讬谉 驻讬专砖 诪驻谞讬 砖讛讜讗 注砖讜讬 驻专拽讬诐 驻专拽讬诐 讜讛讜讗 诪转讬专讗 砖诪讗 讬转讗讻诇 讚讘拽讜 讜讛讜讗 诪讜住讬祝 诪讜讬, 讜诇驻讬讻讱 讙讝专讜 讜讗住专讜 注诇讬讜 讗驻讬诇讜 讗讜转谉 砖讛讜讞诪讜 诪注专讘 砖讘转 讻讚讬 砖诇讗 讬讘讗 诇讛砖讛讜转 讘讜 讜讬讘讗 诇讬讚讬 讘砖讜诇.
讜诪讻诇 诪拽讜诐 讗谞讜 诇诪讚讬谉 诪谉 讛讬专讜砖诇诪讬, 讚讗讬谉 诪砖讛讬谉 讘讻讬专讛 讞诇讜诇讛 砖讛专讜讞 谞讻谞住转 讘转讜讻讛, 讜讗诐 注讘专 讜砖讛讛 讗住讜专, 诪驻谞讬 砖讛讜讗 谞专讗讛 讻诪讘注讬专 诪诪砖 转讞转 拽讚讬专讛 讜讙讝讬专讛 砖诪讗 讬讞转讛 讘讙讞诇讬诐 讜讗驻讬诇讜 讘讻讬专讛 拽讟讜诪讛. 讜讗诐 讻谉 讻讬专讜转 讛诇诇讜 砖诇谞讜 砖讛谉 驻转讜讞讜转 诪转讞转 讜谞讜拽讘讬谉 讗讜转谉 讘拽专拽注讬转谉 讻讚讬 砖转讛讗 讛专讜讞 诪谞砖讘转 讘讛谉 讜转讘注专 讘讙讞诇讬诐, 讗住讜专 诇砖讛讜转 讘讛诐 讜讗驻讬诇讜 讘拽讟讜诪讛. 讜砖诪讗 诇讗 讗诪专讜 讗诇讗 讘诪讜诇讬讗专 诪驻谞讬 砖讛讜讗 讞诇讜诇 诪诪砖 讜讛专讜讞 谞讻谞住转 讘讜 讜讙讞诇讬诐 讘讜注专讬诐 诪诪谞讜, 讛讗 讘讻讬专讛 砖诇谞讜 讗讬谉 讛讘注专转 讛专讜讞 谞讬讻专转 讘讛谉 讻诇 讻讱 讜诇讗 讙讝专讬谞谉. 讜讗讬 谞诪讬 讗讬讻讗 诇诪讬诪专 讚专' 讗砖讬讗谉 讜专讘讬 讬讜住讬 讘专' 讘讜谉 诇讗 讛讜讚讜 诇讜 讜诇讗 讙讝专讜 讘讛讻讬谉. 讜讻诇 讛谞讬 诪讬诇讬 诪讚专讘谞谉 谞讬谞讛讜 讜讛诇讻讛 讻讚讘专讬 讛诪讬拽诇, 讜驻讜拽 讞讝讬 诪讗讬 注诪讗 讚讘专, 讜讻讗讜转讛 砖讗诪专讜 讘讬专讜砖诇诪讬 (驻讗讛 驻"讝 讛"讛) 讻诇 讛诇讻讛 砖讛讬讗 专讜驻驻转 讘讬讚讱 讜讗讬谉 讗转讛 讬讜讚注 诪讛 讟讬讘讛 驻讜拽 讞讝讬 诪讗讬 爪讘讜专讗 谞讛讬讙 讜谞讛讙 讻谉.





讛诪讗讬专讬

讘讜诇砖转 砖谞讻谞住讛 诇注讬专 讘砖注转 砖诇讜诐 讞讘讬讜转 驻转讜讞讜转 讗住讜专讜转 住转讜诪讜转 诪讜转专讜转 讘砖注转 诪诇讞诪讛 讗诇讜 讜讗诇讜 诪讜转专讜转 砖讗讬谉 诇讛诐 驻谞讗讬 诇谞住讱 讻诪讜 砖讬转讘讗专 讘诪拽讜诪讜:



诇注讜诇诐 讬讛讗 讗讚诐 爪谞讜注 讘讚专讻讬讜 讜讘讻诇 注谞讬谞讬讜 讜讬谞拽讛 注爪诪讜 诪讻诇 讛专讛讜专 讜诪讞砖讘讛 诪讻讜注专转 讻"砖 砖诇讗 讬注砖讛 讚讘专讬诐 讛诪讘讬讗讬诐 讗讜转讜 诇讬讚讬 讻讱:



诇注讜诇诐 讬讛讜 讻诇 诪注砖讬讜 砖诇 讗讚诐 诇砖诐 砖诪讬诐 讜讗祝 讻砖讛讜讗 诪砖转诪砖 讘转注谞讜讙讬 讙讜驻讜 诇讗 转讛讗 讻讜谞转讜 诇转注谞讜讙 诇讘讚 讗诇讗 诇专驻讜讗转 讙讜驻讜 讜讛注诪讚转 讘专讬讗讜转讜 注讚 砖转讛讗 谞驻砖讜 砖讜诇讟转 诇讛转注住拽 讘讚专讻讬 讛砖诐 讬转讘专讱 讜讛讜讗 砖讛讬讛 讗讞讚 诪讙讚讜诇讬讛诐 讗讜诪专 诇转诇诪讬讚讬讜 讘砖注讛 砖讛讬讜 专讜讞爪讬诐 讘讘讬转 讛诪专讞抓 驻转讞讜 驻讜诪讬讬讻讜 讜讗驻讬拽讜 讛讘诇讗 讻诇讜诪专 砖讛讘诇 讛诪专讞抓 诪讜爪讬讗 讛讛讘诇 讛讬转专 砖讘讙讜祝 讚专讱 讝讬注讛 讜讗砖转讜 诪讬讗 讚讘讬 讘谞讬 讜讻诪讜 砖讗诪专讜 讚专讱 讛讜讚注转 专驻讜讗讜转讬讛诐 讻诇 砖专讞抓 讘讞诪讬谉 讜诇讗 砖转讛 诪讛诐 讚讜诪讛 诇转谞讜专 砖讛住讬拽讜讛讜 诪讘讞讜抓 讜诇讗 讛住讬拽讜讛讜 诪讘驻谞讬诐 专讞抓 讘讞诪讬谉 讜诇讗 谞砖转讟祝 讘爪讜谞谉 讚讜诪讛 诇讘专讝诇 砖讛讻谞讬住讜讛讜 诇讗讜专 讜诇讗 讛讻谞讬住讜讛讜 诇爪讜谞谉 专讞抓 讜诇讗 住讱 诪转讞讬诇讛 讛专讬 讛讜讗 讻诪讬诐 注诇 讙讘讬 讞讘讬转 专"诇 砖讗讬谉 谞讻谞住讬谉 诇转讜讻谉 讜讘讚讘专讬诐 讗讞专讬诐 讗诪专讜 讗讻诇 讜诇讗 砖转讛 讗讻讬诇转讜 讚诐 讜讝讜 讛讬讗 转讞讬诇转 讞讜诇讬 诪注讬诐 讗讻诇 讜诇讗 讛诇讱 讗专讘注 讗诪讜转 讗讻讬诇转讜 诪专拽讘转 专"诇 砖讗讬谞讛 诪转注讻诇转 讜讝讜 讛讬讗 转讞讬诇转 专讜讞 专注讛 专"诇 专讬讞 讛驻讛 讛谞爪专讱 诇谞拽讘讬讜 讜讗讻诇 讚讜诪讛 诇转谞讜专 砖讛住讬拽讜讛讜 注"讙 讗驻专讜 讜讝讜讛讬 转讞讬诇转 专讬讞 讝讜讛诪讗 讜讻谉 讘讻诇 讻讬讜爪讗 讘讗诇讜:



讛诪砖谞讛 讛砖诇讬砖讬转 诪讜诇讬讬专 讛讙专讜祝 砖讜转讬谉 讛讬诪谞讜 讘砖讘转 讗谞讟讬讻讬 讗注"驻 砖讛讬讗 讙专讜驻讛 讗讬谉 砖讜转讬谉 讛讬诪谞讛 讗诪专 讛专"诐 驻讬' 诪讜诇讬讬专 讛讜讗 讻诇讬 诪谞讞砖转 讬讚诇讬拽讜 讘转讜讻讜 讛讗砖 讜住讘讬讘 讛讗砖 讛注诇讛 诪讘讞讜抓 讜诪诪诇讗讬谉 讗讜转讛 诪讬诐 讜讝讗转 讛讬讗 爪讜专转讛 讜讻砖诪住讬专讬谉 讛讗砖 诪谉 讛诪讜诇讬讬专 讘注专讘 砖讘转 讛专讬 讗讜转谉 讛诪讬诐 诪讜转专讬谉 诇砖转讜转谉 讘砖讘转 讜讗驻讬' 讛谉 讞诪讬谉 讜讗谞讟讬讻讬 讝讜 讛讬讗 爪讜专转讛 讜讻砖诪住讬专讬谉 讛讗砖 诪讗讜转讜 讛爪讚 砖讬砖 砖诐 讛诪讬诐 讛讞诪讬谉 讘砖讘转 讛谞讞砖转 讗砖专 讘讜 讛诪讬诐 讬转讞诪诐 讜讬转诪讬讚 讞讜诪讜 讜讻讗诇讜 讛讗砖 转讞转讬讜 讘砖讘转 讜讛诐 讞诪讬谉 砖讛讜讞诪讜 讘砖讘转 讜讗住讜专讬谉 讘砖转讬讛 讻讗砖专 讛讜讗 讛注拽专 讗爪诇谞讜 讜诪讜诇讬讗专 讗讬谞讜 讻谉 讻讬 爪讚讚讬讜 讘诇讘讚 讛诐 讞诪讬诐 讜讗谞讟讬讻讬 讝讛 砖讜诇讬讜 讛诐 讛讞诪讬诐 讜讛诇讻讛 讻讞讻诪讬诐:



讗诪专 讛诪讗讬专讬 讛诪砖谞讛 讛砖诇讬砖讬转 讜讛讻讜谞讛 讘讛 讻讻讜谞转 诪讛 砖讛转讞讬诇 诇讘讗专 讘砖诇驻谞讬讛 讜讛讜讗 砖讗诪专 诪讜诇讬讬专 讛讙专讜祝 砖讜转讬谉 诪诪谞讜 讘砖讘转 讜讻讜' 驻讬' 诪讜诇讬讬专 讛讜讗 讻诇讬 砖诇 谞讞讜砖转 砖讬砖 诇讜 砖谞讬 讙讙讬谉 讜讛诪讬诐 讘转讞转讜谉 讜讛讙讞诇讬诐 讘注诇讬讜谉 讜讗诪专 砖讗诐 讛讜讗 讙专讜祝 诪讘注讜讚 讬讜诐 砖讜转讬谉 讘砖讘转 诪谉 讛诪讬诐 砖谞讬转谞讜 诇砖诐 诪讘注讜讚 讬讜诐 讗讘诇 讗谞讟讬讻讬 讜诪驻专砖 讘讙诪' 讘讬 讚讜讚讬 专"诇 砖诇 谞讞砖转 讜讬砖 诇讛 砖谞讬 砖讜诇讬诐 讙"讻 讜讛讙讞诇讬诐 谞转讜谞讬诐 讘转讞转讜谉 讜讛诪讬诐 讘注诇讬讜谉 讜讗祝 讘讙专讜祝 诪讘注讜讚 讬讜诐 讗住讜专 诇砖转讜转 诪诪讬诐 砖讘转讜讻讜 砖讛谞讞砖转 诪讞诪诐 讜诪讜住讬祝 讘讘讬砖讜诇 诪砖讗"讻 讘诪讜诇讬讬专 讜砖诪讗 转讗诪专 讜讛诇讗 驻讬' 讝讛 讗讬谞讜 讗诇讗 诇讚注转 讛诪驻专砖 讗讬住讜专 砖讛讬讛 诪讟注诐 诪讜住讬祝 讛讘诇 讗讘诇 诇讚注转 讛诪驻专砖讛 诪砖讜诐 讞讬转讜讬 讘讝讜 诪讬讛讗 讗讬谉 讞砖砖讗 诇讞讬转讜讬 讜转讬专爪讜 砖讘讗谞讟讬讻讬 讗讬 讗驻砖专 砖诇讗 讬砖讗专讜 砖诐 谞讬爪讜爪讜转 讜讬讞转讛 诇讛讘注讬专 讗转 讛讗讞专讜转 讜诇讚注转讬 驻讬专讜砖 讛讚讘专讬诐 讘砖谞转谞诐 诪讘注讜讚 讬讜诐 讗诇讗 砖诇讗 讛讜驻砖专讜 注讚 砖讞砖讬讻讛 讜讗祝 诇讞讻诪讬 讛讚讜专讜转 诪爪讗转讬 砖驻讬专砖讜讛 讘谞转讬谞讛 诇转讜讻诐 讘砖讘转 讜诇讗 讚讘专讜 讘砖讛讬讛 讻诇诇 讗诇讗 讘谞转讬谞转 爪讜谞谉 诇转讜讻讜 讘讬谉 砖讛讬讜 砖诐 讞诪讬谉 诪讘注讜讚 讬讜诐 讜驻讬谞谉 讘讬谉 砖讛讘注讬专讜讛讜 诪讘注讜讚 讬讜诐 讜讙专驻讜讛讜 讜谞转谞讜 讘讜 爪讜谞谉 讘砖讘转 诇讛驻砖讬专谉 讘诪讜诇讬讬专 诪讜转专 砖讗讬谞讜 诪注诪讬讚 讞诪讬诪讜转讜 讻"讻 砖讬讘讗 诇讬讚讬 讘砖讜诇 讻诪讬讞诐 砖驻谞讛讜 讜诇讗 注讜讚 讗诇讗 砖讘诪讬讞诐 讚讜拽讗 讘诪专讜讘讬' 讻诪讜 砖讬转讘讗专 讜讘讝讜 讗祝 讘诪讜注讟讬谉 砖讗讬谉 讻讗谉 讞讜诐 讛专讗讜讬 诇讘砖诇 讜诪砖讜诐 爪讬专讜祝 讗讬谉 讻讗谉 砖讻讘专 谞爪讟谞谉 注讚 砖讗讬谉 讘谞转讬谞转 诪讬诐 砖讘讜 住专讱 诇爪讬专讜祝 讜讗谞讟讬讻讬 讗住讜专 诪驻谞讬 砖谞讞砖转讜 专"诇 砖讜诇讬讜 诪讞诪诪讬谉 讜诪讘砖诇讬诐 讜讗讬谉 诪驻专砖讬诐 谞讞砖转讜 诇' 谞讞砖转 砖讗祝 讛诪讜诇讬讬专 诪谞讞砖转 讛讜讗 讜诇诪讚转 砖讻诇 砖讗讬谉 讞砖砖 诇讘讬砖讜诇 诪讜转专 讗注"驻 砖诪转讞诪诐 讜诪"诪 讚讜拽讗 讘转讜诇讚转 讛讗讜专 讗讘诇 讗讜专 注爪诪讜 诇讗 讜诪转讜讱 讻讱 讘转谞讜专 讙专讜祝 诪讬讛讗 讬砖 诇讚讜谞讜 讻讗讜专 注爪诪讜 讜讻谉 转讜诇讚讜转 讛讗讜专 讘注讜讚谉 注诇 讛讗讜专:



讛诪讬讞诐 砖驻讬谞讛讜 专"诇 砖讛注讘讬专讜 诪注诇 讛讗砖 讜讬砖 讘讜 诪讬诐 讞诪讬谉 诇讗 讬转谉 诇转讜讻讜 爪讜谞谉 讘砖讘讬诇 砖讬讞诪讜 专"诇 诪讜注讟讬谉 讗讘诇 谞讜转谉 诇转讜讻讜 诪讬诐 讗讜 诇转讜讱 讛讻讜住 诇讛驻砖讬专 专"诇 诇转讜讻讜 诪讬诐 诪专讜讘讬诐 讜讘注讬专讛 诪谉 讛诪讬讞诐 诇讻讜住 谞讜转谉 诇讻讜住 爪讜谞谉 讗驻讬' 诪讜注讟讬诐 讛讗 讗诐 驻讬谞讛讜 诪谉 讛诪讬诐 讗注"驻 砖讘砖诇 讞专住 讗讬谞讜 讗住讜专 讗诇讗 讘讻讚讬 砖讬讞诪讜 讜诇讗 讘诪专讜讘讬诐 注讚 砖诇讗 讬讻讜讬谉 讗诇讗 诇讛驻砖专 讘诪讬讞诐 诪讬讛讗 讗祝 讘诪专讜讘讬诐 讗住讜专 诪驻谞讬 砖讛讜讗 诪爪专祝 砖讻诇 讻诇讬 诪转讻转 讞诐 讻砖谞讜转谞讬谉 注诇讬讜 诪讬诐 爪讜谞谞讬谉 诪讞住诪讬谉 讗讜转讜 讜诪讞讝拽讬谉 讗讜转讜 讜讛讜讗 讙诪专 诪诇讗讻转 讛爪讬专讜祝 砖专转讬讞转 讛讗讜专 诪驻注驻注讜 讜砖讘讬专转讜 拽专讜讘讛 讜爪谞讜谉 讛诪讬诐 诪讞讝拽讜 讜讗注"驻 砖讚讘专 砖讗讬谉 诪转讻讜讬谉 讛讜讗 讬砖 讻讗谉 住专讱 驻住讬拽 专讬砖讬讛 讜诪讬诐 诪专讜讘讬谉 讻诇 讻讱 注讚 砖讬爪讟谞谞讜 讛诪讬诐 砖讘转讜讻诐 诇讙诪专讬 讜讛讜讗 讛谞拽专讗 砖讬注讜专 诇爪专祝 讗住讜专 砖讛专讬 讝讛 爪讬专讜祝 讜讬砖 诪转讬专讬谉 讗祝 讘驻谞讛 诪诪谞讜 诪讬诐 讜诪爪讚 讚讘专 砖讗讬谉 诪转讻讜讬谉 讜爪讬专讜祝 讗讬谞讜 驻住讬拽 专讬砖讬讛 砖诪讗 诇讗 讛讙讬注 讞讜诪讜 诇讛讬讜转 爪讜谞谉 讝讛 诪爪专驻讜 讗讜 砖诪讗 讻讘专 谞爪专祝 注讚 砖讗讬谉 讝讛 爪讬专讜祝 诪讜注讬诇 讻诇讜诐 讜讗祝 讗诐 转诪爪讗 诇讜诪专 砖讛讜讗 驻住讬拽 专讬砖讬讛 讻讘专 讘讬讗专谞讜 砖讗讬谉 讚讬谉 驻住讬拽 专讬砖讬讛 谞讗诪专 讗诇讗 讘讗讬住讜专 转讜专讛 讜讛爪讬专讜祝 讗讬谞讜 讗诇讗 诪讚专讘谞谉 讻诪讜 砖谞讗诪专 讘讬讜诪讗 诇"讚 讘' 砖注砖砖讬讜转 砖诇 讘专讝诇 讛讬讜 诪讞诪讬谉 诪讘注专讘 讜诪讟讬诇讬谉 诇转讜讱 讛爪讜谞谉 砖转驻讜讙 爪谞转谉 讜讗驻讬诇讜 诇讚注转 专' 讬讛讜讚讛 砖讗讬谉 砖讘讜转 讘诪拽讚砖 讜诪注转讛 讘讝讛 诪讜转专 诇讻转讞讬诇讛 讜讬砖 诪驻专砖讬诐 砖爪讬专讜祝 注砖砖讬讜转 讛讜讗 诪讚专讘谞谉 讗讘诇 爪讬专讜祝 讻诇讬 诪讚讗讜专讬转讗 讛讜讗 讜诇讚注转 讝讛 讗转讛 诪驻专砖讛 讻砖讟讛 专讗砖讜谞讛 讜讗祝 住讜讙讬讗 讝讜 讻砖讗住专 诪驻谞讬 讛爪讬专讜祝 诇讗 讗住专讛 讗诇讗 诇专' 讬讛讜讚讛 讜诇讗 诪砖讜诐 驻住讬拽 专讬砖讬讛 讜诇讚注转 讝讜 讗祝 谞转讬谞转 诪讬诐 诪专讜讘讬谉 讻诇 讻讱 砖讬爪讟谞谞讜 诪讬诐 砖讘转讜讻讜 诇讙诪专讬 诪讜转专 讜诇讝讛 讚注转讬 谞讜讟讛 讛讜讗讬诇 讜谞讗诪专讛 讘讙诪' 诇讚注转 专' 砖诪注讜谉:



讝讛讜 讘讬讗讜专 讛诪砖谞讛 讜驻住拽 砖诇讛 讜讚讘专讬诐 砖谞讻谞住讜 转讞转讬讛 讘讙诪' 讗诇讜 讛谉:





转讜住驻讜转 专讬"讚

诪讜诇讬讬专 讛讙专讜祝 砖讜转讬 诪诪谞讜 讘砖讘转. 讻诇 诪讛 砖讞讬诇拽转讬 讘诪讛讚讜专讗 转谞讬谞讗 讘讬谉 砖讛讬讬' 诇讛讟诪谞讛 讛讻诇 谞专讗讛 诇讬 讛讘诇 砖讻诇 砖讛转讬专讜 讘砖讛讬讬' 讛转讬专讜 讘讛讟诪谞讛 讜讗讬谞讜 讗住讜专 诇讛讬谉 讗诇讗 诪讛 砖讗住讜专 诇讛砖讛讜转 讜讻"砖 讛讜讗 讻讚讻转讘讬转 诇注讬诇 讜驻转专讜谉 讛诪讜诇讬讜专 谞"诇 讻讚驻讬专砖 专讘讬' 讙专砖讜谉 讝爪讜拽"诇 砖谞转谞讜 讘讜 诪讬诐 讘砖讘转 讜诪讗讬 讚讛讜讛 拽砖讬讗 诇讬 砖讝讛 讛讚讬 讛讜讗 砖谞讜讬 诇驻谞讬谞讜 诪讬讞诐 砖驻讬谞讛讜 讻讜' 谞"诇 诇转专抓 讚讗诪转 讜讚讗讬 砖讝讛 讛讚讬谉 讛讜讗 砖谞讜讬 诇拽诪谉 讗诇讗 砖讘讗 讛转谞讗 诇讗住讜专 讛讗谞讟讬讻讬 砖诇讗 讬砖讬诪讜 讘讛 诪讬诐 讘砖讘转 讻诇诇  诪驻谞讬 谞讞砖转讛 砖诪讗 讬讘讜讗讜 诇讛转讞诪诐 讻诇 爪讜专讻谉 讜讗转讗 诇诪讬诪专 砖讛诪讜诇讬讬专 讗注"驻 砖讚讜诪讛 拽爪转 诇讗谞讬讻讬 砖讘讻诇讬 讗' 注讜诪讚讬诐 讛诪讬诐 讜讛讙讞诇讬诐 讗驻"讛 诪讜转专 讻讚讬谉 讛诪讬讞诐 砖讛讜讗 砖谞讜讬 诇驻谞 讬谞讜 讜讝讛 砖诇讗 讞讬诇拽 讘诪讜诇讬讬专 讻诪讜 砖诪讞诇拽 讘诪讬讞诐 诪砖讜诐 讚诇讗 讗讬爪讟专讬讱 讛讻讗 讗诇讗 诇讛讜讚讬注谞讜 砖讗祝 注诇 驻讬 砖讛讗谞讬讻讬 讛讬讗 讗住讜专讛 讛诪讜诇讬讬专 讛讜讗 诪讜转专 讗讘诇 讛转专转讜 讛讜讗 讻讚讬谉 讛诪讬讞诐 砖注转讬讚 诇砖谞讜转 注讬讬谉 讘驻住拽:





诇讗 讬转谉 诇转讜讻讜 诪讬诐 诪讜注讟讬 驻讬' 诪讜讻讬讞 诪讬讻谉 讚住"诇 诇讗讘讬讬 讻砖诪讜讗诇 讚讗诪专 讘驻' 讻讬爪讚 爪讜诇讬谉 转转讗讛 讙讘专 讜爪讜谞谉 诇转讜讱 讞诐 讗住讜专. 讗讘诇 谞讜转谉 讛讬讗 诇转讜讻讜 诪讬诐 诪专讜讘讬诐 讻讚讬 诇讛驻砖讬专谉. 拽砖讬讗 诇讬 讚讻讬讜谉 讚住"诇 讻砖诪讜讗诇 讚讗诪专 转转讗讛 讙讘专. 讜爪讜谞谉 诇转讜讱 讞诐 讗注"驻 砖讛谉 诪专讜讘讬诐 谞讬诪讗 拽诪讗 拽诪讗 讚谞驻诇 讗讬讘砖讬诇. 讜转讜 讚诇砖诪讜讗诇 讚讗诪专 爪讜谞谉 诇转讜讱 讞诐 讗住讜专 诇讗 讛讬讛 诪讞诇拽 讘讬谉 诪讜注讟讬谉 诇诪专讜讘讬诐 讗诇讗 讛讻诇 讛' 讗讜住专 讜讛讻讗 讗诪讗讬 诪讞诇拽讬谞谉 讘讬谉 诪讜注讟讬谉 诇诪专讜讘讬谉 讜谞"诇 诇转专抓 讚讜讚讗讬 讛转诐 讘驻诇讜讙转讗 讚专讘 讜砖诪讜讗诇 讚驻诇讬讙讬 讘谞讜转谉 讟注诐 专讘 讚讗诪专 注讬诇讗讛 讙讘专 讜讛讬' 讗讜住专 讞诐 诇转讜讱 爪讜谞谉. 讜砖诪讜讗诇  谞诪讬 讚讗诪专 转转讗讛 讙讘专 讜讛讬' 讗讜住专 爪讜谞谉 诇转讜讱 讞诐 讛讬讜 讗讜住专讬诐 注讚 砖砖讬诐 讻诪讜 讞诐 讘转讜讱 讞诐 讚讗诇讬讘讗 讚讻"注 讛讜讗 讗讜住专 注讚 砖砖讬诐. 讜诪讬讚 讛讜讗 谞讜转谉 讟注诐 讛讗讬住讜专 讘讛讬转专 讜讗注"驻 砖诇讗 砖讛讛 讛专讘讛 讗讘诇 讙讘讬 讗讬住讜专 砖讘转 讗讬谞讜 转诇讜讬 讛讗讬住讜专 讘谞"讟 讗诇讗 讘讘讬砖讜 讜讛讬诇讻讱 讗诐 谞转谉 爪讜谞谉 诪专讜讘讬谉 诇转讜讱 讞诪讬谉 诪讜注讟讬谉 讗注"驻 砖讬砖 讻讞 诇讗讜转谉 讞诪讬谉 讛诪讜注讟讬谉 诇讬转谉 讘讛诐 讟注诐 讗讬谉 诇讛诐 讻讞 诇讘砖诇诐. 讻讬 讗诐 诇讛驻砖讬专诐 讛讬诇讻讱 砖专讬 讜讙诐 讗讬谉 诇讜诪专 拽诪讗 拽诪讗 讚谞驻诇 讗讬讘砖讬诇. 砖讗讬谞讜 诪转讘砖诇 诪讬讚 注讚 砖讬砖讛讛 砖讬注讜 专讘讬砖讜诇讜. 讜拽讜讚诐 砖讬砖讛讜 谞转专讘讜 注诇讬讜 爪讜谞谉 诪专讜讘讬谉 注讚 砖讗讬谉 讻讞 讘讞诪讬谉 诇讘砖诇谉. 讜讗讬 拽砖讬讗 专讘 讚讗诪专 注讬诇讗讛 讙讘专 讜砖专讬 爪讜谞谉 诇转讜讱 讞诐 讜讛讗 讘注讬谞谉 诇诪讬诪专 诇拽诪谉 讛讗诇驻住 讜讛拽讚专讛 砖讛注讘讬专谉 诪注"讙 讛讻讬专讛 诪专讜转讞讬谉 诇讗 讬转谉 诇转讜讻谉 转讘诇讬谉 讚讛讜讬 爪讜谞谉 诇转讜讱 讞诐. 转砖讜讘讛 讗诪专 诇讱 专讘 诪专讜转讞讬谉 砖讗谞讬 讚讻讬讜谉 讚讛讜讗 讻诇讬 专讗砖讜谉 讜诪专讜转讞 讻谞转讜谉 注"讙 讛讗砖 讚诪讬 讜讻讬 拽讗诪讬谞讗 讗谞讗 讘讞诐 讘注诇诪讗 讘诇讗 专讜转讞 讗"谞 讘讻诇讬 砖谞讬:





诪讛专砖"讗 - 讞讬讚讜砖讬 讛诇讻讜转

转讜住驻讜转 讘讚"讛 讜诪讜诇讬讗专 讻讜' 讚讗谞讟讬讻讬 讗讜住专 讘讻诇 注谞讬谉 讻讜' 讗驻讬诇讜 讘讛砖讛讗讛 讜讗讬 诇讛讞讝讬专 转谞谉 讻讜' 注讻"诇 诇讻讗讜专讛 拽砖讛 讚讘驻砖讬讟讜转 讛"诇 诇讗拽砖讜讬讬 讚讗讬讱 砖讬讛讬讛 驻讬' 讛诪转谞讬转讬谉 诪讬讛转 讘讻讬专讛 讙专讜祝 讜拽讟讜诐 诪讜转专 诇讛砖讛讜转 讜讗祝 诇讛讞讝讬专 讜讛讻讗 讗讜住专 讘讗谞讟讬讻讬 讗注"驻 砖讙专讜驻讛 讜讬砖 诇讬讬砖讘 砖讛讜爪专讻讜 诇讻诇 讝讛 诪砖讜诐 砖讬砖 诇讘注诇 讚讬谉 诇讞诇讜拽 讚讗谞讟讬讻讬 诪讜住讬祝 讞讜诐 讟驻讬 诪讻讬专讛 讜讛"诇 讻转谞讜专 讚讗讬讻讗 诇诪"讚 诇注讬诇 讚讗住讜专 讗驻讬' 讘讙专讜驻讛 讜拽讟讜诪讛 讜讗讛讻讬 拽讗诪专讬 讚诪"诪 转拽砖讬 讚讗讬 诇讛讞讝讬专 转谞谉 诪砖讛讬谉 讘讬谉 讘讻讬专讛 讘讬谉 讘转谞讜专 讗注"驻 砖讗讬谞讜 讙专讜祝 讜拽讟讜诐 讻诪"砖 讛转讜住驻讜转 诇注讬诇 讘讚"讛 转谞讜专 砖讛住讬拽讜讛讜 讻讜' 注"砖 讜讛讻讗 讘讗谞讟讬讻讬 讗讜住专 砖讛讬讬' 讗驻讬诇讜 讘讙专讜祝 讜拽讟讜诐 讜讚讜"拽:


讘讗"讚 讜注讜讚 讗讬 诪砖讜诐 诪讜住讬祝 讛讘诇 讻讜' 转拽砖讛 诇专讘讛 讜专讘 讬讜住祝 讚砖专讜 诇注讬诇 讘砖讻讞 讻讜' 注讻"诇 讜诪讛讱 诪转谞讬转讬谉 讚诪注砖讛 讚讞诪讬 讟讘专讬讛 讚讗住专讬 讘砖转讬讛 诇讗 拽砖讬讗 诇讛讜 讚转拽砖讬 诇专讘讛 讜专讘 讬讜住祝 讚砖专讜 讘砖讻讞 讻讜' 讚讬"诇 讚诪注砖讛 讚讞诪讬 讟讘专讬讛 讗讬住讜专 讛讟诪谞讛 谞讙注讜 讘讬讛 讜讙讝专讜 讘讬讛 讟驻讬 诇讗住讜专 讗祝 讘讚讬注讘讚 讘砖转讬讛 诪砖讗"讻 讘讛讱 讚专讘讛 讜专讘 讬讜住祝 讚诇讗 讗讬讬专讜 专拽 讘讗讬住讜专 砖讛讬讬讛 讗讘诇 诪转谞讬转讬谉 讚讛讻讗 讚诪讬讬专讬 谞诪讬 讘讗讬住讜专 砖讛讬讬讛 讜讗住讜专 讘砖转讬讛 转拽砖讬 诇讛讜 诇驻讬专砖"讬 诇专讘讛 讜专讘 讬讜住祝 讚砖专讜 讘砖讻讞 讻讜' 讜拽"诇:





诪讛专砖"讗 - 讞讬讚讜砖讬 讗讙讚讜转

讻诇 讛讗讜讞讝 讘讗诪讛 讻讜' 讻讗讬诇讜 诪讘讬讗 诪讘讜诇 讻讜'. 诪驻讜专砖 驻专拽 讻诇 讛讬讚:


讻诇 讛诪谞讬讞 讬讚讬讜 讻讜' 讻讗讬诇讜 讻讜驻专 讘讘专讬转讜 砖诇 讗讘专讛诐 讻讜'. 诇讗 讛讜诇"诇 讗诇讗 讻讗诇讜 讻讜驻专 讘讘专讬转 诪讬诇讛 讗讘诇 谞拽讟 讗讘专讛诐 诪砖讜诐 讚诇谞讞 讜讘谞讬讜 砖讛讬讛 诇讛诐 讝讜讛诪转 注专诇讛 讜讻诪"砖 诪讙讜谞讛 讛注专诇讛 讻讜' 讜注"讻 讛讬讛 讗住讜专 诇讛诐 诇讙诇讜转 注专讜讜转诐 讘驻谞讬 讛讘专讬讜转 讻诪驻讜专砖 讘讬讛 讜讬诇讻讜 讗讞讜专谞讬转 讜讬讻住讜 讗转 注专讜转 讗讘讬讛诐 讜讙讜' 讗讘诇 讗讘专讛诐 讘讗 讜转拽谉 讝讛 诪讻诇 讚讜专讜转 砖讛讬讜 诇驻谞讬讜 诇讛住讬专 讝讜讛诪转 注专诇讛 诪注诇讬讜 讘诪爪讜转 讛砖"讬 注诇 讛诪讬诇讛 讜注"讻 讛诪讻住讛 讘专讬转 诪讬诇转讜 讛讜讗 注讜砖讛 诪注砖讛 谞讞 讜讘谞讬讜 讜讘讛讬驻讱 讛讜讗 诪专讗讛 诪注砖讛 讗讘专讛诐 讗讘讬谞讜 讜拽"诇:


讻诇 讛注讜诇讛 诪讘讘诇 诇讗专抓 讬砖专讗诇 注讜讘专 讻讜'. 诪驻讜专砖 驻专拽 讘' 讚讬讬谞讬 讙讝专讜转 注"砖:





诪讛专"诐

讘诪转谞讬' 讛诪讬讞诐 砖驻讬谞讛讜 讻讜' 讗讜 诇转讜讱 讛讻讜住 讜讻讜' 驻讬' 讻砖谞讜转谉 诇转讜讱 讛讻讜住 砖讛讜讗 讻诇讬 砖谞讬 讘讻诇 注谞讬谉 砖专讬 砖讞讜诪讜 讛讜讗 讛驻砖专讜 砖讛专讬 讻诇讬 砖谞讬 讗讬谞讜 诪讘砖诇 讜注讬讬谉 讘专讘讬谞讜 谞住讬诐 诇拽诪谉 讙讘讬 讛讗 讚讗讬转讗 讘谞诪' 住驻诇 讗讬谞讜 讻讗诪讘讟讬 讜讻讜':


讘转讜住' 讚"讛 诪讜诇讬讗专 讛讙专讜祝 讜讻讜' 讜注讜讚 讚讚讜讞拽 诇讜诪专 讚诪转谞讬' 讗讬讬专讬 讻砖注砖讛 讛讗讬住讜专 讜讻讜' 专"诇 讚讗讬 讟注诪讗 讚诪转谞讬' 诪砖讜诐 讚诪讜住讬祝 讛讘诇 讜住"诇 诇诪转谞讬' 讚讗住讜专 讘讚讘专 讛诪讜住讬祝 讛讘诇 讗驻讬' 诇砖讛讜转 讘诇讗 讛讟诪谞讛 讗"讻 注"讻 爪专讬讱 诇讜诪专 讚诪转谞讬' 讚拽转谞讬 讚讗讬谉 砖讜转讬谉 诪诪讬诐 砖讘讗谞讟讬讻讬 讛诪讜住讬祝 讛讘诇 讗讬讬专讬 讻砖注砖讛 讛讗讬住讜专 讜砖转讛 诪讬诐 讘讗谞讟讬讻讬 讘砖讘转 讘讗讬住讜专 讜拽讗诪专 诪转谞讬' 讚讗讬谉 砖讜转讬谉 诪讛谉:





讞讻诪转 砖诇诪讛

专砖"讬 讘讚"讛 砖讜转讬谉 诪诪讬诪讬讜 讻讜' 讜注讜讚 讚谞讞讜砖转讗 讚转谞谉 讘讗谞讟讬讻讬 讻讜'. 谞"讘 专"诇 转讞转讬转 砖诇 讬讜专讛 讜讻谉 诇注谞讬谉 注专讜转 拽诇讜谉 讗砖讛 讻讚讻转讬讘 讬注谉 讛砖驻讱 谞讞讜砖转讱 讜转讙诇讛 注专讜转讱 专"诇 转讞转讜谉 砖诇 讗砖讛 注"讻:





专砖"砖

讙诪专讗 讻讬 讛讗 讚专讘讗 砖讞讬 讻讜' 专讘谞谉 讚讘专"讗 讻讬 拽讗 谞讞转讬 讻讜'. 诪砖诪注 讚专讘讗 诇注讜诇诐 砖讞讬 讗祝 讻讬 拽讗 谞讞讬转 讜讗"讻 讬拽砖讛 注诇讬讜 诪讛讗 讚讻诇 讛诪谞讬讞 讻讜' 讜讬"诇 砖砖讞讬讛 诇讗 诪讜讻讞 讻讜诇讬 讛讗讬 讚注讜砖讛 诪讞诪转 讘讜砖讛 讻诪讜 讗诐 诪谞讬讞 讬讚讬讜:



[专砖"讬 讚"讛 讘讬 讻讬专讬. 讗爪诇 讞诇诇讬讛. 诪砖诪注 讚诇讛讘' 讞诇诇讬诐 诇讻诇 砖驻讬转讛 讞诇诇 讘驻"注 讜诪讞讬爪讛 讘讬谞讜转诐 讗讘诇 诇讛转讜讬"讟 驻"讝 讚讻诇讬诐 诪"讙 驻砖讬讟讗 诇讬讛 讚讗讬谉 诪讞讬爪讛 讘讬谞转讬讬诐 讜讻"谞 讚讗诇"讻 诇诪讛 讬诪讜注讟 讞讜诪讛 诪讞讜诐 讛讻讜驻讞 讜注讜讚 诇注讬诇 (诇"讝) 讚转谞讬讗 讘' 讻讬专讜转 讛诪转讗讬诪讜转 讗讞转 讙专讜驻讛 讻讜' 讛"诇 诇讗砖诪注讬谞谉 讝讛 讘讻讬专讛 讗讞转 砖驻讬转讛 讗' 讙专讜驻讛 讻讜' 讜谞专讗讛 讚讟"住 讘专砖"讬 讜爪"诇 讞诇诇讛] :





讛讙讛讜转 讬注讘"抓

讙诪' 专讞抓 讘讞诪讬谉 讜诇讗 砖转讛 诪讛诐. 谞"讘 诇讗 诪诪讬诐 砖讻讘专 专讞抓 讘讛诐 (讜注' 讘讛讜专讬讜转 讬状讙 讘') 讗诇讗 专状诇 讞诪讬谉 讻诇 砖讛谉 讜讛讻讬 讚讬讬拽 诇讬砖谞讬讛 讘专砖"讬 讜拽"诇 讗讘诇 爪"注 讛讬讗讱 砖转讛 砖诐 讜讗"讗 诇讘专讱 砖诐 讘讘讬转 讛驻谞讬诪讬 砖注讜诪讚讬谉 注诐 注专讜诪讬诐. 讚讬诇诪讗 诇讗 讞砖讬讻讗 砖转讬讛 讗诇讗 讻诪讗谉 讚讞谞拽转讬讛 讗讜诪爪讗 (住驻"讜 讚讘专讻讜转 讜注状砖 讘砖谞讜转 讗诇讬讛讜) 讜讻讬讜谉 讚诇讗 诇讛谞讗转 砖转讬讛 拽注讘讬讚 诇讗 讘注讬 讘专讜讻讬:


专砖"讬 讚"讛 砖谞讞讜砖转讛. 讜讗谞讬 讗讜诪专 谞讞讜砖转讛 讻讜'. 谞"讘 讜诪住讬讬注 诇讬讛 诇专讘讬谞讜 诪讚拽讗诪专 诪讞诪诪转讛 诇砖讜谉 谞拽谞讛. 讜讗讬 讛讜讬 诇砖讜谉 谞讞讜砖转 讛讜诇"诇 诪讞诪诪讛. 讻讬 谞讞讜砖转 诇砖讜谉 讝讻专 讛讜讗 讘专讜讘 讛诪拽讜诪讜转 谞讞讜砖转 拽诇诇 诪诪讜专讟 诪讜爪讛讘:





讘谉 讬讛讜讬讚注

讗指讻址诇 讜职诇止讗 砖讈指转指讛, 讗植讻执讬诇指转讜止 讚旨指诐. 谞专讗讛 诇讬 讘住"讚 讚讬讚讜注 讚诇讬诪讜讚 转讜专讛 砖讘讻转讘 诪讻讜谞讛 讘砖诐 '讗植讻执讬诇指讛' 讜诇讬诪讜讚 转讜专讛 砖讘注诇 驻讛 诪讻讜谞讛 讘砖诐 '砖讈职转执讬旨指讛' 讻讬 转讜讗专 '诪址讬执诐' 讛讗诪讜专 注诇 讛转讜专讛 拽讗讬 注诇 转讜专讛 砖讘注诇 驻讛, 讜讬讚讜注 砖讬砖专讗诇 诇拽讞讜 转讜讗专 讗讚诐 注诇 讬讚讬 砖拽讘诇讜 讛转讜专讛, 讜讻转讘讜 讛诪拽讜讘诇讬诐 讝"诇 讗讜转 讗诇祝 讚'讗讚诐' 诇拽讞讜 诪讻讞 拽讘诇转 转讜专讛 砖讘注诇 驻讛 砖讛讬讗 诪讻讜住讬转, 讜'讗诇祝' 讗讜转讬讜转 '驻诇讗' 砖讛讜讗 诇砖讜谉 讻讬住讜讬, 讜诇拽讞讜 讗讜转讬讜转 讚诐 讚'讗讚诐' 诪讻讞 拽讘诇转 转讜专讛 砖讘讻转讘, 砖讛讬讗 讘谞讜讬讛 讘讻"讘 讗讜转讬讜转 讻驻讜诇讬诐 住讚专 讗讘讙"讚 讜住讚专 转砖专"拽, 砖讛"住 [砖讛讜讗 住讜讚] '讗讜专 讬砖专 讜讗讜专 讞讜讝专' 讜讘' 驻注诪讬诐 讻"讘 [22] 注讜诇讛 '讚诐' [44], 讜讘讝讛 谞砖诇诐 讗爪诇诐 转讜讗专 '讗指讚指诐'. 讜讝"砖 讗指讻址诇 讜职诇止讗 砖讈指转指讛, 砖诇诪讚 转讜专讛 砖讘讻转讘 讜诇讗 诇诪讚 转讜专讛 砖讘注诇 驻讛, 讛谞讛 讗植讻执讬诇指转讜止 讝讜 转讜专讛 砖讘讻转讘 讛讬讗 讗讜转讬讜转 讚旨指诐 讘诇讘讚 讜讞住专讛 讗诇"祝 诇讛砖诇讬诐 '讗指讚指诐', 讻谉 诇讬诪讜讚 讝讛 讞住专, 讚讬讜爪讗 诪诪谞讜 转拽诇讛 诇讛驻讱 诪爪讜转 讛转讜专讛 讘讻诪讛 讚讘专讬诐 讻讗砖专 转诪爪讗 讗爪诇 讛拽专讗讬谉. 讜诇讝讛 讗诪专 讝侄讛讜旨 转旨职讞执诇旨址转 讞殖诇执讬 诪值注址讬执诐 讛谞驻砖讬讬 砖谞讛专住讬谉 讛诪爪讜转 讘讻讱. 讙诐 讗指讻址诇 讜职诇止讗 讛指诇址讱职 讗址专职讘旨址注 讗址诪旨讜止转, 讗植讻执讬诇指转讜止 诪址专职拽侄讘侄转, 谞专讗讛 诇讬 讘住"讚 注诇 驻讬 诪"砖 专讘讬谞讜 讝"诇 讘讘讬讗讜专 转旨讜止专指讛 '诇执砖讈职诪指讛旨' 砖讛讜讗 诇砖诐 讛"讗, 讜讛讬讬谞讜 诇转拽谉 讗转 诇讗讛 砖讛"住 [砖讛讜讗 住讜讚] 讛"讗. 讙诐 讬讚讜注 讘住讜讚 '讻诇 讛诪讛诇讱 讗专讘注 讗诪讜转 讘讗专抓 讬砖专讗诇' 讚拽讗讬 注诇 讗专讘注 讘讞讬谞讜转 诇讗讛 砖讻诇 讗讞转 谞拽专讗转 '讗诪讛' 讜讻谞讝讻专 讘砖注专 诪讗诪专讬 专讘讜转讬谞讜 讝"诇 讘讘讬讗讜专 讛砖谞讬 注讬讬谉 砖诐. 讜讝"砖 讗指讻址诇 砖注住拽 讘转讜专讛 讜职诇止讗 讛指诇址讱职 讗址专职讘旨址注 讗址诪旨讜止转, 专爪讜谞讜 诇讜诪专 讻讬讜谉 讘诇讬诪讜讚 转讜专讛 诇砖诪讛 诇转拽谉 讗转 诇讗讛 砖讬砖 讘讛 讗专讘注 讘讞讬谞讜转 砖讛"住 讗专讘注 讗诪讜转, 讗植讻执讬诇指转讜止 诪址专职拽侄讘侄转 讻讬讜谉 砖诇讗 讛讬转讛 转旨讜止专指讛 诇执砖讈职诪指讛旨 砖讜诇讟 讘讛 '专拽讘讜谉' [358] 砖讛讜讗 诪住驻专 '谞讞砖' [358], 讜职讝侄讛讜旨 转旨职讞执诇旨址转 专值讬讞 专址注 讘谞驻砖 讛讗讚诐 砖讘讗 诇讛 诪爪讚 讝讜讛诪转 讛谞讞砖. 讗讜 讬讜讘谉 讗指讻址诇 讻驻砖讜讟讜, 讜职诇止讗 讛指诇址讱职 讗址专职讘旨址注 讗址诪旨讜止转 专爪讜谞讜 诇讜诪专 诇讗 讘讬专讱 讗专讘注 讘专讻讜转 砖诇 讘专讻转 讛诪讝讜谉, 讗植讻执讬诇指转讜止 诪址专职拽侄讘侄转 讻讬讜谉 砖诇讗 谞注砖讛 转讬拽讜谉 讘诪讬讚讜转 诇诪注诇讛.



讛址谞旨执爪职专指讱职 诇执谞职拽指讘指讬讜 讜职讗指讻址诇, 讚旨讜止诪侄讛 诇职转址谞旨讜旨专 砖讈侄讛执住旨执讬拽讜旨讛讜旨 注址诇 讙旨址讘旨值讬 讗侄驻职专讜止, 讜职讝侄讛讜旨 转旨职讞执诇旨址转 专值讬讞 讝讜旨讛植诪指讗. 驻讬专讜砖 讗诐 讘讗 诇讜 讛转注讜专专讜转 诇执谞职拽指讘指讬讜 讜讗讜转讛 砖注讛 讗指讻址诇, 专爪讜谞讜 诇讜诪专 注住拽 讘转讜专讛 讚旨讜止诪侄讛 诇职转址谞旨讜旨专 讜讻讜' 砖注讬专讘 讘讝讛 拽讜讚砖 讘讞讜诇, 讜职讝侄讛 讛址转职讞指诇址转 讝讜旨讛植诪指讗 讘谞驻砖. 讜讗诪专 注讜讚 专指讞址抓 讘旨职讞址诪旨执讬谉 专诪讝 诇诇讬诪讜讚 转讜专讛 砖讘注诇 驻讛 砖讛"住 讙讘讜专讛 讜诇讻讱 谞拽专讗转 诪讬诐 讞诪讬谉, 讜职诇止讗 砖讈指转指讛 诪值讛侄谉 专爪讜谞讜 诇讜诪专 诇讗 拽讬讬诐 讛讚讘专讬诐 讘驻讜注诇, 讚旨讜止诪侄讛 诇职转址谞旨讜旨专 砖讈侄讛执住旨执讬拽讜旨讛讜旨 诪执讘旨址讞讜旨抓 讜职诇止讗 讛执住旨执讬拽讜旨讛讜旨 诪执讘旨执驻职谞执讬诐 讚诇讗 讬讞诐 讘讻讱, 讜讻谉 拽讬讜诐 讛转讜专讛 讘驻讜注诇 讜诪注砖讛 讛专讬 讝讛 诪转拽谉 讜驻讜注诇 讘驻谞讬诪讬讜转 讛讗讚诐, 讗讱 诇讬诪讜讚 讙专讬讚讗 讘诇讬 诪注砖讛 诪转拽谉 讜驻讜注诇 讘讞讬爪讜谞讬讜转 讛讗讚诐 讚讜拽讗. 讜讗诪专 注讜讚 专指讞址抓 讘旨职讞址诪旨执讬谉 砖诇诪讚 转讜专讛 砖讘讻转讘 砖讛"住 讙讘讜专讛 讜诇讻讱 拽讜专讗 讗讜转讛 '讞址诪旨执讬谉' 讜职诇止讗 谞执砖讈职转旨址讟旨值祝 讘旨职爪讜止谞值谉 转讜专讛 砖讘注诇 驻讛 砖讛讬讗 讘住讜讚 讞住讚, 讜讛爪讜谞谉 讛"住 讛讞住讚 讻诇讜诪专 砖诇讗 注砖讛 诇转讜专讛 砖讘注诇 驻讛 讗住诪讻转讗 注诇 诪拽专讗讜转 转讜专讛 砖讘讻转讘, 讚旨讜止诪侄讛 诇职讘址专职讝侄诇 砖讈侄讛执讻职谞执讬住讜旨讛讜旨 诇指讗讜旨专 讜职诇止讗 讛执讻职谞执讬住讜旨讛讜旨 诇址爪旨讜止谞值谉 讻讬 讘讛讻谞住转讜 诇爪讜谞谉 讬转讞讝拽, 讜讻谉 讚讘专讬 转讜专讛 砖讘注诇 驻讛 讬讛讬讛 诇讛诐 讞讝讜拽 讬讜转专 讗诐 讬注砖讛 诇讛诐 讗住诪讻转讗 注诇 转讜专讛 砖讘讻转讘. 讜讗诪专 注讜讚 专指讞址抓 讜职诇止讗 住指讱职 讚旨讜止诪侄讛 诇职诪址讬执诐 注址诇 讙旨址讘旨值讬 讞指讘执讬转, 谞专讗讛 诇讬 讘住"讚 专讞讬爪讛 讘诪讬诐 专诪讝 诇注住拽 讛转讜专讛 砖谞拽专讗转 诪址讬执诐 讜住讬讻讛 讘砖诪谉 专诪讝 诇讬专讗讛, 讻讬 讛砖诪谉 讛讜讗 住讜讚 讞讻诪讛 讻诪讜 砖讗诪专讜 专讘讜转讬谞讜 讝"诇 讘住讜讚 讛讻转讜讘 (拽讛诇转 讟' 讞') 讜职砖侄讈诪侄谉 注址诇 专止讗砖职讈讱指 讗址诇 讬侄讞职住指专, 讜讛讬专讗讛 转诪砖讱 诪谉 讛讞讻诪讛, 讻讬 讛讞讻诪讛 讛讬讗 住讜讚 讬专讗讛 讻谞讜讚注 诪住讜讚 讘执旨讚职讞执讬诇讜旨 讜旨专职讞执讬诪讜旨 砖讛诐 讞讜"讘 [讞讻诪讛 讜讘讬谞讛], 讜讗诐 讬砖 诇讜 转讜专讛 讜讗讬谉 诇讜 讬专讗讛 讚讜诪讛 诇职诪址讬执诐 注址诇 讙旨址讘旨值讬 讞指讘执讬转 砖讗讬谉 谞讻谞住讬谉 诇转讜讻讜 讻诪讜 砖讻转讘 专砖"讬 讝"诇, 讻谉 转讜专讛 讘诇讗 讬专讗讛 讗讬谉 讚讘专讬 转讜专讛 砖诇讜诪讚 谞讻谞住讬谉 诇讞讚专讬 讛诇讘 砖诪砖转诪专讬谉 讘转讜讻讜, 讗诇讗 砖讜讻讞诐 讗讞专 诇诪讜讚讜 诪讻讞 讞住专讜谉 讛讬专讗讛, 讜讻诪讜 砖讗诪专 讛转谞讗 讻指旨诇 砖侄讈讬执旨专职讗址转 讞侄讟职讗讜止 拽讜止讚侄诪侄转 诇职讞指讻职诪指转讜止, 讞指讻职诪指转讜止 诪执转职拽址讬侄旨诪侄转 (讗讘讜转 讙, 讟).





驻谞讬 讬讛讜砖注

讘诪砖谞讛 诪讜诇讬讗专 讛讙专讜祝 砖讜转讬谉 讛讬诪谞讜 讘砖讘转 讜驻讬专砖"讬 砖讜转讬谉 诪诪讬诪讬讜 讘砖讘转. 讜诪砖诪注 诪诇砖讜谞讜 砖讛讜讞诪讜 讛诪讬诐 讘诪讜诇讬讗专 讗讜 讘讗谞讟讬讻讬 诪讘注"讬 诪砖"讛 讛讜爪专讱 诇驻专砖 讚讟注诐 讛讗讬住讜专 讗谞讟讬讻讬 讛讬讬谞讜 诪砖讜诐 讚诪讜住讬祝 讛讘诇 诪讛 砖讗"讻 讘诪讜诇讬讗专 讜诇讻谉 讛拽砖讜 讘转讜住驻讜转 注诇 驻讬专讜砖讜 讻诪讛 拽讜砖讬讜转 讜注讬讬谉 诪"砖 诪"讝 讘住驻专 诪讙"砖 诇讬讬砖讘 拽讜砖讬讜转 讛转讜住驻讜转 诇谞讻讜谉 讜讘讻诇诇 讚讘专讬讜 讚讘专讬 诇驻讬 诪"砖 讘专"驻 讜诇注讬诇 讘住讜讙讬讗 讚讗谞砖讬 讟讘专讬讗 讚诇驻讬专砖"讬 砖讛讬讬讛 讜讛讟诪谞讛 讞讚讗 诪讬诇转讗 讛讬讗:


讗诪谞诐 诇注"讚 诇讗 讛讜爪专讻谞讜 诇讻诇 讝讛 讚砖驻讬专 讬砖 诇驻专砖 讘讻讜讜谞转 专砖"讬 注诇 讚注转 砖讬讟转 专讘讬谞讜 讬讜谞讛 讜讛专砖讘"讗 讜讛专"谉 讝"诇 砖讛讬讜 谞讜转谞讬谉 讛诪讬诐 诇诪讜诇讬讗专 讜讗谞讟讬讻讬 讘砖讘转 讜讻谉 谞专讗讛 讘诪"砖 讘讚"讛 诪讜诇讬讗专 讛讙专讜祝 诪谉 讛讙讞诇讬诐 诪讘注讜讚 讬讜诐 讜诇讻讗讜专讛 砖驻转 讬转专 讛讜讗 讚驻砖讬讟讗 砖诇讗 讙专驻讜 讛讙讞诇讬诐 讘砖讘转 讗注"讻 讚注讬拽专 讻讜讜谞转讜 诇讜诪专 砖诇讗 谞转谞讜 讛诪讬诐 诇诪讜诇讬讗专 讗诇讗 诇讗讞专 砖讻讘专 讛讬讛 讙专讜祝 诪讘注"讬 讜讗驻讬诇讜 讛讻讬 砖专讬 讚讗注"讙 砖讛讜讞诪讜 拽爪转 讘砖讘转 诪讞诪转 讛讻诇讬 讜讗"讻 讛讬讛 专讗讜讬 诇讗住讜专 讚谞讛讬 讚讗讬谞讜 诪讘砖诇 诪诪砖 讗驻"讛 诪讬讞讝讬 讻诪讘砖诇 注"讝 讻转讘 讚讗驻"讛 砖专讬 讜诇讗 诪讬讞讝讬 讻诪讘砖诇 诇驻讬 砖讗讬谉 讻诇讬 讝讛 诪讜住讬祝 讛讘诇 讜讗"讻 讗讬 讗驻砖专 诇讘讜讗 诇讬讚讬 讘讬砖讜诇 诪砖讗"讻 讘讗谞讟讬讻讬 砖诪讜住讬祝 讛讘诇 讗注"驻 砖讛讬讗 讙专讜驻讛 诪谉 讛讙讞诇讬诐 诪砖"讛 讗住讜专 讚诪讬讞讝讬 讻诪讘砖诇 讻谞"诇 讘讻讜讜谞转 专砖"讬. 讜诪"砖 砖讜转讬谉 诪诪讬诪讬讜 讘砖讘转 讗驻砖专 讚讻讜讜谞转讜 讘讝讛 诇驻专砖 诇砖讜谉 砖讜转讬谉 讛讬诪谞讜 讚诪砖诪注 诇讻讗讜专讛 砖讜转讬谉 诪讗讜转讜 讛讻诇讬 诪诪砖 讜讘讗诪转 讗讬谉 讚专讱 讘谞讬 讗讚诐 诇砖转讜转 诪讻诇讬诐 讻讗诇讜 讻讙讜谉 诪讜诇讬讗专 讜讗谞讟讬讻讬 讗诇讗 砖诪注专讛 诪转讜讻谉 诇转讜讱 讛讻讜住 讜注"讝 讻转讘 砖讜转讬谉 诪诪讬诪讬讜 讚讛讗讬 讛讬诪谞讜 讛讬讬谞讜 讻诪讜 注诇 讬讚讜 讻诪"砖 讛专"谉 讝"诇 讙"讻 诇驻讬 砖讬讟转讜 驻讬专讜砖讜 注"砖 讜转诪爪讗 谞讞转 讻谞"诇 讜讚讜"拽:


讘转讜住' 讘讚"讛 讘诪讜诇讬讗专 讛讙专讜祝 讻讜' 讜谞专讗讛 讻驻讬' 讛专讘 驻讜专转 讻讜' 砖诪讜讝讙讬谉 讛诪讬诐 讞诪讬谉 讘讬讬谉 讻讜' 讗讘诇 讗谞讟讬讻讬 讻讜' 讬砖 讘讜 讛讘诇 讬讜转专 讜诪转讘砖诇 讛讬讬谉 诪谉 讛诪讬诐 讘砖注转 诪讝讬讙讛 讜讻谉 诪砖诪注 讘讬专讜砖诇诪讬 注讻"诇. 讜讻转讘 讛专砖讘"讗 讘讞讬讚讜砖讬讜 砖专讘讬谞讜 讬讜谞讛 讝"诇 讛拽砖讛 注诇 驻讬' 讛转讜住驻讜转 讚讗驻讬诇讜 讘讗谞讟讬讻讬 讗诪讗讬 讗住讜专 诇诪讝讜讙 讬讬谉 讘讗讜转谉 讛诪讬诐 讛讗 讗诪专讬谞谉 诇拽诪谉 讚讞诪讬谉 诇转讜讱 爪讜谞谉 诇注讜诇诐 诪讜转专. 讜注讜讚 讗诪讗讬 诇讗 诪驻诇讬讙 讛讻讗 讘讬谉 诪讬诐 诪专讜讘讬诐 诇诪讬诐 诪讜注讟讬诐 讻诪讜 讘住诪讜讱 诇注谞讬谉 诪讬讞诐. 讜诇注谞"讚 谞专讗讛 诇讬讬砖讘 驻讬' 讛转讜住驻讜转 注"驻 讚专讱 砖讬讟转 讛专"谉 讝"诇 讚讘讗谞讟讬讻讬 诇讗 诪讛谞讬 讙专讬驻讛 讻诇诇 讻诪讜 讘转谞讜专 讜讛讬讬谞讜 谞诪讬 讻讚诪砖诪注 诪驻讬专讜砖 专砖"讬 诇驻讬 砖讚驻谞讜 注讘 讜讛讗讜专 转讚讬专 讘转讜讻讜 讻诇 讬诪讜转 讛讞讜诇 诪砖"讛 诪转拽讬讬诐 讞讜诐 砖诇讜 讬讜转专. 讜讗"讻 诇驻"讝 讗驻砖专 讚讗驻讬诇讜 讞诪讬谉 诇转讜讱 爪讜谞谉 讗住讜专 讚讛讗 注讬专讜讬 诪讘砖诇 诪讬讛讗 讻讚讬 拽诇讬驻讛 讜注讚 讻讗谉 诇讗 砖专讬谞谉 诇拽诪谉 讞诪讬谉 诇转讜讱 爪讜谞谉 讗诇讗 讘诪讬讞诐 讜讻讬讜爪讗 讘讜 砖诪注专讛 诪转讜讱 讻诇讬 专讗砖讜谉 诇讗讞专 砖讛讜住专 诪谉 讛讗讜专 砖讞讜诐 砖诇 讗讜转讜 讻诇讬 讛讜诇讱 讜诪转拽专专 诪砖讗"讻 讘讗谞讟讬讻讬 砖讞讜诐 砖诇讜 诪转拽讬讬诐 讛专讘讛 讜讛讙专讬驻讛 诇讗 诪讛谞讬 讘讜 讜讗诐 讻谉 讛讜讬 讻讗讬诇讜 讗讜专 诪讛诇讻转 转讞转讬讜 讜讗"讻 砖驻讬专 诪爪讬谞讜 诇诪讬诪专 讚注讬专讜讬 讻讝讛 诪讘砖诇 讘讬砖讜诇 讙诪讜专 讜讗驻讬诇讜 讗诐 转诪爪讗 诇讜诪专 讚讗讬谉 诪讘砖诇 讗驻"讛 讬"诇 讚讗住讜专 讚诪讬讞讝讬 讻诪讘砖诇 讜诪砖"讛 诇讗 诪驻诇讙讬谞谉 谞诪讬 讘讬谉 诪讬诐 诪专讜讘讬诐 诇诪讜注讟讬诐 讜讘诇讗"讛 谞诪讬 讗讬谉 讝讜 拽讜砖讬讗 讻"讻 讚谞专讗讛 讚住转诐 诪讝讬讙转 诪讬诐 讘讬讬谉 讛讬讛 讚专讻诐 诇诪讝讜讙 讘注谞讬谉 砖讛诪讬诐 诪专讜讘讬诐 诪讬讬谉 讻讚诪砖诪注 讘讻诪讛 讚讜讻转讬 讻谉 谞"诇 诇讬讬砖讘 砖讬讟转 讛转讜住驻讜转 讗诇讗 讚注讚讬讬谉 爪"注 诪讬 讛讻专讬讞诐 诇驻专砖 讚专讱 诪讝讬讙转 诪讬诐 讘讬讬谉 砖讝讜 诇讗 谞讝讻专 讘诪砖谞讛 讻诇诇 讘驻砖讬讟讜转 讛讜讬 诇讬讛 诇驻专砖 讻诪讜 砖驻讬' 专讘讬谞讜 讬讜谞讛 讝"诇 讚讗讬讬专讬 砖谞讜转谞讬谉 讛诪讬诐 诇诪讜诇讬讗专 讜讗谞讟讬讻讬 讘砖讘转 注爪诪讜 讜讘讝讛 讛注谞讬谉 诪住转讬讬注 讬讜转专 诇住讜讙讬讬转 讛讬专讜砖诇诪讬 讜诇讗 谞讝讻专 砖讜诐 讬讬谉. 讜讬讜转专 谞专讗讛 讚住讘专转 讛转讜住驻讜转 讚讚讜拽讗 讘诪讝讬讙转 诪讬诐 讘讬讬谉 讗住讜专 讗驻讬诇讜 注诇 讬讚讬 注讬专讜讬 讞诪讬谉 诇转讜讱 爪讜谞谉 讻讬讜谉 讚讛讜讬 讙诪专 诪诇讗讻转讜 讘讻讱 诇驻讬 砖讗讬谉 讛讬讬谉 专讗讜讬 诇砖转讜转 讘诇讗 诪讝讬讙讛 讜讗诐 讻谉 讚诪讬 拽爪转 诇诪诇讬讞 讬砖谉 讜拽讜诇讬讬转 讛讗住驻诇谞讬谉 讚讗驻讬诇讜 注"讬 讛讚讞讛 讗住讜专 诪砖讜诐 讚讛讜讬 讙诪专 诪诇讗讻转谉 讜讚讜"拽 讜注讬讬谉 讘拽"讗:


砖诐 讘诪砖谞讛 讛诪讬讞诐 砖驻讬谞讛讜 讻讜'  讘讙诪专讗 诪讗讬 拽讗诪专 讜驻讬专砖"讬 诪讗讬 驻讬谞讛讜 讜诪讗讬 诇讗 讬转谉 讜讛讚专 讗诪专 讗讘诇 谞讜转谉 注讻"诇. 讜诇讻讗讜专讛 驻讬专砖"讬 转诪讜讛 讘讝讛 讚讛讗 讜讚讗讬 砖驻讬专 拽转谞讬 讘诪转谞讬转讬谉 讚诇讗 讬转谉 讘砖讘讬诇 砖讬讜讞诪讜 讗讘诇 谞讜转谉 讻讚讬 诇讛驻砖讬专谉. 讜诇讻讗讜专讛 讛讬讛 谞"诇 讘讻讜讜谞转 专砖"讬 诪讚拽转谞讬 讘诪转谞讬转讬谉 讘砖讘讬诇 砖讬讜讞诪讜 讜诇讗 拽转谞讬 讘砖讘讬诇 砖讬讘砖诇讜 讗诇诪讗 讘砖讘讬诇 砖讬讜讞诪讜 诇讗讜 讛讬讬谞讜 讻讚讬 讘讬砖讜诇 讻"爪 讜讗"讻 诪拽砖讛 砖驻讬专 讚诪讛 砖讬注讜专 讬砖 讘讚讘专 诇讞诇拽 讘讬谉 诇讗 讛讜讞诪讜 讻"爪 讜讘讬谉 诇讛驻砖讬专 讚讛讗 诇讛驻砖讬专 谞诪讬 讛讬讬谞讜 诇砖讜谉 讞讬诪讜诐 讻诪讜 砖驻讬专砖"讬 诇注讬诇 讘讚祝 讛拽讜讚诐 讙讘讬 诪驻砖讬专 诪讬诐 砖注诇讬讜 讚诪驻砖讬专 讛讬讬谞讜 诪讞诪诐 讜讛"谞 诪砖诪注 诇注讬诇 讙讘讬 砖诪谉 讚拽转谞讬 讘砖讘讬诇 砖讬驻砖专 讗注"讙 讚讗讬讻讗 诇诪"讚 讛驻砖专讜 讝讛讜 讘讬砖讜诇讜 讗诇诪讗 讚诇砖讜谉 驻讜砖专讬谉 讛讬讬谞讜 砖诪转讞诪诐 讞讬诪讜诐 讙诪讜专 讜讗驻讬诇讜 讗转"诇 讚诪爪讚 讛诇砖讜谉 讬砖 讞讬诇讜拽 讘讬谉 诇砖讜谉 讞讬诪讜诐 诇驻讜砖专讬谉 讻讚讗砖讻讞谉 讘讻诪讛 讚讜讻转讬 讗驻"讛 诇讗 砖讬讬讱 诇转诇讜转 讛讗讬住讜专 讜讛讬转专 讘讻讱 诇注谞讬谉 砖讘转 讚诪讛 砖讬注讜专 讬砖 讘讚讘专 讻讱 讛讬讛 谞"诇 诇讻讗讜专讛 讗诇讗 讚讗"讗 诇讜诪专 讻谉 讚讛讗 诇拽讜砖讟讗 讚诪讬诇转讗 讘讬谉 诇讗讜拽讬诪转讗 讚专讘 讗讚讗 讘专 诪转谞讗 讚讗讬讬专讬 讘诪讬讞诐 砖驻讬谞讛 诪诪谞讜 诪讬诐 讞诪讬谉 讜讘讬谉 诇讗讜拽讬诪转讗 讚讗讘讬讬 讚讗讬讬专讬 砖驻讬谞讛讜 诪谉 讛讗讜专 诪"诪 诪住转诪讗 讗讬讬专讬 讚诇讗诇转专 诪讗讞专 砖驻讬谞讛 诪诪谞讜 讞诪讬谉 讗讜 砖驻讬谞讛讜 诪谉 讛讗讜专 讜谞讜转谞讬谉 讘讛谉 诪讬诐 诪讜注讟讬诐 讜讗"讻 讛讚讘专 讬讚讜注 砖诪转讞诪诪讬谉 讻讚讬 讘讬砖讜诇 讻讚讬谉 讻诇 讻诇讬 专讗砖讜谉 讚讗祝 诇讗讞专 砖讛注讘讬专讜 诪谉 讛讗讜专 讬砖 讘讜 讻讚讬 诇讘砖诇 讜讗驻"讛 拽转谞讬 讘砖讘讬诇 砖讬讜讞诪讜 讗注"讻 讚讛讗 讚拽转谞讬 讘砖讘讬诇 砖讬讞诪讜 讜诇讗 拽转谞讬 讘砖讘讬诇 砖讬讘砖诇讜 讛讬讬谞讜 讻讚驻专讬砖讬转 诇注讬诇 讚讘诪讬诐 诇讗 砖讬讬讱 诇' 讘讬砖讜诇 讻讬讜谉 砖讗讬谉 讛讘讬砖讜诇 谞讬讻专 讘讛诐 讻诇诇 讜诪砖"讛 砖讬讬讱 讟驻讬 诇诪讬转谞讬 诇砖讜谉 砖讬讞诪讜 讜讛讬讬谞讜 砖讛讬讚 住讜诇讚转 讘讜 讚讘讝讛 讛砖讬注讜专 讛讜讬 讘讬砖讜诇 讻"爪 讜讗"讻 讛讚专讗 拽讜砖讬讗 诇讚讜讻转讗 诪讗讬 拽砖讬讗 诇讬讛 诇转诇诪讜讚讗 诇诪讬驻专讱 诪讗讬 拽讗诪专 讜诪"砖 专砖"讬 讘转讞讬诇转 讚讘专讬讜 讚诪讗讬 拽讗诪专 讛讬讬谞讜 诪讗讬 驻讬谞讛讜 讙"讻 讗讬谉 讝讜 拽讜砖讬讗 讚讛讗 讜讚讗讬 驻砖讟讗 讚诇砖讜谉 驻讬谞讛讜 诪砖诪注 砖驻讬谞讛讜 诪谉 讛讗讜专 讻讚诪拽砖讛 讗讘讬讬 讘住诪讜讱 讜讗驻讬诇讜 讗转"诇 讚驻讬谞讛讜 转专讬 诇讬砖谞讬 诪砖诪注 讗讻转讬 诇拽"诪 讚诇诪讗 讗讛"谞 讚诪转谞讬' 讘讻诇 讙讜讜谞讗 讗讬讬专讬 讘讬谉 砖驻讬谞讛讜 诪注诇 讛讗讜专 讜讘讬谉 砖驻讬谞讛 诪诪谞讜 讛讞诪讬谉 讚讘砖谞讬讛诐 讛讚讬谉 砖讜讛 讚诇讗 讬转谉 讘砖讘讬诇 砖讬讜讞诪讜 讗诇讗 讻讚讬 诇讛驻砖讬专:


讜诇讜诇讬 驻讬专砖"讬 讛讬讛 谞"诇 讚讛讗 讚拽砖讬' 诇讬' 诪讗讬 拽讗诪专 诪砖讜诐 讚诇讻讗讜专讛 讻讬讜谉 讚拽转谞讬 专讬砖讗 讘砖讘讬诇 砖讬讞诪讜 讜讘住讬驻讗 拽转谞讬 讻讚讬 诇讛驻砖讬专谉 讜诇讗 拽转谞讬 讘砖讘讬诇 砖讬驻砖讬专讜 讗讜 讗讬驻讻讗 讚讘专讬砖讗 谞诪讬 讛讜"诇 诇诪讬转谞讬 讻讚讬 砖讬讞诪讜 讜讗"讻 讬砖 讘诪砖诪注讜转 讛诇' 讚诇注讜诇诐 讗讬谞讜 讗住讜专 讗诇讗 讗诐 谞讜转谉 讛爪讜谞谞讬诐 讜谞转讻讜讬谉 讘砖讘讬诇 砖讬讞诪讜 讗讜转谉 讛爪讜谞谞讬谉 讻讚讬 砖讬讛讗 诇讛诐 诪讬诐 诪专讜讘讬诐 讗讘诇 讘住讬驻讗 讗讬讬专讬 砖讗讬谉 诪转讻讜讬谉 诇讛讞诐 讛爪讜谞谞讬谉 讗诇讗 讻讚讬 诇讛驻砖讬专 讛专讜转讞讬谉 诇讛驻讬讙谉 诪专转讬讞转谉 讜诪砖"讛 砖专讬 讗驻讬诇讜 讗诐 谞转讞诪诪讜 讛爪讜谞谞讬诐 讘讻讱 讜讗讻转讬 讛讜"诇 讚讘专 砖讗讬谉 诪转讻讜讬谉 讚砖专讬 诇专"砖 讜讘讗诪转 驻砖讬讟讗 诇讬讛 诇转诇诪讜讚讗 讚讘讻讛"讙 讗驻讬诇讜 专"砖 诪讜讚讛 讚讗住讜专 讜讛讬讬谞讜 讻讚驻专讬砖讬转 诇注讬诇 讘讚祝 讛拽讜讚诐 讙讘讬 拽讬讟诪讗 砖诇 诪讬诐 讚诇讗 砖专讬 专"砖 讘讚讘专 砖讗讬谉 诪转讻讜讬谉 讗诇讗 讻砖谞讬讻专 诪转讜讱 诪注砖讬讜 砖讗讬谞讜 诪转讻讜讬谉 诇讗讜转讜 注谞讬谉 砖谞注砖讛 讘讗讬住讜专 诪砖讗"讻 讛讬讻讗 砖讗讬谉 诪讞砖讘转讜 谞讬讻专转 诪转讜讱 诪注砖讬讜 讗驻讬诇讜 专"砖 诪讜讚讛 讚讗住讜专 讚诇讗 讗转讬 讛诪讞砖讘讛 讜诪讘讟诇 讛诪注砖讛 讻讚诪砖诪注 讘讻讜诇讛 转诇诪讜讚讗 讚诪讛"讟 讚讘专讬诐 砖讘诇讘 讗讬谞诐 讚讘专讬诐 (讜讘讻讱 谞转讬讬砖讘 诇讬 诪"砖 讛专诪讘"诐 讘讛诇讻讜转 讻诇讗讬诐 驻"讬 讚诪讜讻专讬 讻住讜转 诪讜讻专讬谉 讻讚专讻谉 讜讘诇讘讚 砖诇讗 讬转讻讜讬谉 讜讻转讘 讙"讻 讚诇讗 讬诇讘讜砖 讗讚诐 讻诇讗讬诐 讗驻讬诇讜 诇讬讙谞讜讘 讗转 讛诪讻住 讜讛拽砖讜 注诇讬讜 讻诇 诪驻专砖讬 讛诪砖谞讬讜转 讚讛讜讬 讻转专转讬 讚住转专讬 讗讛讚讚讬 讗注"讙 讚转专讜讬讬讛讜 住转诪讗 诪砖谞讬讜转 讛谉 讗驻"讛 驻诇讬讙讬 讗讛讚讚讬 讜诇诪讗讬 讚驻专讬砖讬转 讗"砖 讚讜讚讗讬 诇讬讙谞讜讘 讗转 讛诪讻住 讛讜讬 讚讘专讬诐 砖讘诇讘 诪砖讗"讻 讘诪讜讻专讬 讻住讜转 诪讞砖讘转谉 谞讬讻专转 诪转讜讱 诪注砖讬讛谉 砖讗讬谞诐 诇讜讘砖讬谉 讚专讱 诪诇讘讜砖 讙诪讜专 讜注"砖 讘讻住"诪 讜讗讬谉 诇讛讗专讬讱 讻讗谉 讬讜转专) 讜注诇 讝讛 诪砖谞讬 讛砖"住 砖驻讬专 讚注讬拽专 讛讞讬诇讜拽 讘讬谉 讻讚讬 砖讬讞诪讜 讗讜 讻讚讬 诇讛驻砖讬专谉 讛讜讗 讚讘砖讘讬诇 砖讬讞诪讜 讛讬讬谞讜 砖谞讜转谉 诇转讜讻讜 诪讬诐 诪讜注讟讬诐 讜讻讚讬 诇讛驻砖讬专谉 讛讬讬谞讜 砖谞讜转谉 诇转讜讻讜 诪讬诐 诪专讜讘讬诐. 讗"讻 诇驻"讝 讛讜讬 砖驻讬专 诪讞砖讘转讜 谞讬讻专 诪转讜讱 诪注砖讬讜 讻讬讜谉 砖谞讜转谉 诪讬诐 诪专讜讘讬诐 诪住转诪讗 诇讗 谞讬讞讗 诇讬讛 砖讬讞诪讜 讜诪砖"讛 砖专讬 诇专"砖 讻谞"诇 讜注讬讬谉 诪"砖 注讜讚 讘住诪讜讱 讘讗讜拽讬诪转讗 讚讗讘讬讬 讚讗驻砖专 讚诇专"讬 谞诪讬 讘讻讛"讙 砖专讬 讻谉 谞专讗讛 诇讬 讜讚讜"拽:


砖诐 讗诪专 专讘 讗讚讗 讘专 诪转谞讗 讛"拽 讛诪讬讞诐 砖驻讬谞讛 诪诪谞讜 诪讬诐 讞诪讬谉 讻讜' 讗讘诇 谞讜转谉 诇转讜讻讜 诪讬诐 诪专讜讘讬诐 讻讚讬 诇讛驻砖讬专谉. 讜诇讻讗讜专讛 讬砖 诇讚拽讚拽 讚诇驻"讝 诇讗 讗转讬 砖驻讬专 讛讗 讚拽转谞讬 讘住讬驻讗 讗讘诇 谞讜转谉 讛讜讗 诇转讜讱 讛讻讜住 讜讘讻讜住 讜讚讗讬 诇讗 砖讬讬讱 诇讜诪专 砖驻讬谞讛 诪诪谞讜 诪讬诐 讞诪讬谉 砖讛专讬 讗讬谉 讚专讱 诇讘砖诇 讘讻讜住 讚讻诇讬 砖谞讬 讛讜讗 讻讚诪砖诪注 诇拽诪谉 讘讚祝 讛住诪讜讱 讘住讜讙讬讗 讚讻讜住 讜讗诪讘讟讬 讜住驻诇 讜讗"讻 诪讗讬 讻讚讬 诇讛驻砖讬专谉 砖讬讬讱 讘讛讜 讚讗驻讬诇讜 讗诐 转诪爪讗 诇讜诪专 讚讘讻诇讬 砖谞讬 谞诪讬 砖讬讬讱 讘讬砖讜诇 拽爪转 讛讬讬谞讜 讘注讜讚 讛讞诪讬谉 讘转讜讻讜 讗讘诇 诇讗讞专 砖驻讬谞讛 诪诪谞讜 讛讞诪讬谉 诇讗 砖讬讬讱 讘讛讜 注谞讬谉 讘讬砖讜诇 讻诇诇 讗驻讬诇讜 讘砖讘讬诇 砖讬讞诪讜 诇讗 砖讬讬讱 讘讛讜:


诪讬讛讜 讘诇讗"讛 讛讗讬 讗讜 诇转讜讱 讛讻讜住 讚拽转谞讬 讘住讬驻讗 诪讬诇转讗 讬转讬专转讗 讛讬讗 讗驻讬诇讜 诇讗讜拽讬诪转讗 讚讗讘讬讬 讻讬讜谉 讚讗驻讬诇讜 讘诪讬讞诐 砖专讬 讻讚讬 诇讛驻砖讬专谉 讻"砖 讘讻讜住 讜讗驻讬诇讜 讝讜 讜讗爪"诇 讝讜 诇讗 砖讬讬讱 讘讻讛"讙 讜讟驻讬 讛讜"诇 诇诪讬转谞讬 诇转讜讱 讛讻讜住 讘讘讘讗 讚专讬砖讗 诇讗讬住讜专讗 讗讬 讛讜讬 砖讬讬讱 讘讻讜住 讘砖讘讬诇 砖讬讞诪讜 讗注"讻 讚诇讗 拽转谞讬 讘住讬驻讗 讗讜 诇转讜讱 讛讻讜住 讗诇讗 诇讙诇讜讬讬 注诇 砖讬注讜专 讻讚讬 诇讛驻砖讬专谉 讚诪讬讞诐 砖爪专讬讱 诇讬转谉 诇转讜讻讜 诪讬诐 诪专讜讘讬诐 讻"讻 注讚 砖诇讗 讬讛讗 讘讛谉 讗诇讗 讻讚讬 诇讛驻砖讬专谉 讚讻讜住 砖讛讜讗 讻诇讬 砖谞讬 诇注讜诇诐 诇讗 砖讬讬讱 讘讛讜 讗诇讗 砖讬注讜专 讛驻砖专 讘诇讘讚 讻谞"诇:


讗诇讗 讚讗讻转讬 讗讬讻讗 诇诪讬讚拽 讗诪讗讬 砖专讬 诇讬转谉 诇诪讬讞诐 砖驻讬谞讛 诪诪谞讜 诪讬诐 诪专讜讘讬诐 讻讚讬 诇讛驻砖讬专谉 讚诪住转诪讗 讗讬 讗驻砖专 诇爪诪爪诐 诇砖驻讜讱 讻诇 讛诪讬诐 诪专讜讘讬诐 讘砖驻讬讻讛 讗讞转 讗诇讗 讘讻诪讛 砖驻讬讻讜转 讜讻"砖 诇诪讗讬 讚诪砖诪注 诪驻讬专砖"讬 诇拽诪谉 讚诇讗 砖讬讬讱 砖讬注讜专 爪讬专讜祝 讗诇讗 讻砖诪诇讗讛讜 讻讜诇讜. 讜讗"讻 诇驻"讝 诪讚诪拽砖讛 讛砖"住 讛讻讗 讜讛诇讗 诪爪专祝 注"讻 讛讬讬谞讜 讛讬讻讗 讚诪诇讗讛讜 讻讜诇讜 讜讗诐 讻谉 讗驻讬诇讜 讘诇讗 爪讬专讜祝 谞诪讬 诇讬转住专 讚诇讗诇转专 砖谞讜转谉 诇转讜讻讜 诪讬诐 讘砖驻讬讻讛 专讗砖讜谞讛 砖讛诪讬诐 诪讜注讟讬诐 讛专讬 谞转讘砖诇讜 讗讜转谉 讛诪讬诐 讜讗"讻 诪讗讬 诪讛谞讬 诪讛 砖讞讜讝专 讜谞讜转谉 诇转讜讻讜 诇讛专讘讜转 讛诪讬诐 住讜祝 住讜祝 讻讘专 谞转讘砖诇讜 讛诪讬诐 讛专讗砖讜谞讬诐 拽讜讚诐 诇讻谉. 讜讛谞专讗讛 讘讝讛 讚讻诇 讛讬讻讗 砖砖讜驻讱 讛诪讬诐 专爪讜驻讬诐 讘诇讬 讛驻住拽 讘讬谞转讬讬诐 讜讙诇讬 讚注转讬讛 砖讗讬谞讜 专讜爪讛 讘讞讬诪讜诐 讗诇讗 讻讚讬 诇讛驻砖讬专谉 诪砖"讛 砖专讬 讘诪讗讬 讚诪讜拽诪讬谞谉 诇讬讛 讻专"砖 讜讬讜转专 谞专讗讛 讚讗驻讬' 诇专"讬 砖专讬 讘讻讛"讙 讻讬讜谉 砖讗讬谉 诪诇讗讻转 讛讘讬砖讜诇 讻讬讜爪讗 讘讝讛 诪转拽讬讬诪转 讗"讻 诇讗 讚诪讬 诇诪讘砖诇 讻诇诇 讜讻诪讜 砖讗讘讗专 注讜讚 讘住诪讜讱 讻谞"诇 讜讚讜"拽:





爪诇"讞

诪转谞讬' 讛诪讬讞诐 砖驻讬谞讛讜 讜讻讜' 讘砖讘讬诇 砖讬讞诪讜. 诪诇砖讜谉 讘砖讘讬诇 诪砖诪注 砖讻讜讜谞转 谞转讬谞转 讛爪讜谞谉 诇转讜讻讜 讛讜讗 注诇 讻讜讜谞讛 讝讜 砖讬讜讞诪讜 讜讛讜讛 诇讬' 诪转讻讜讬谉 诇讘砖诇. 讜诪诪讬诇讗 砖诪注讬谞谉 诪讚讬讜拽讗 砖讗诐 讗讬谞讜 诪转讻讜讬谉 诇讘砖诇 砖讬讜讞诪讜 讗驻讬诇讜 谞讜转谉 诪讬诐 诪讜注讟讬诐 砖讛诐 讻讚讬 砖讬讜讞诪讜 讗驻"讛 诪讜转专 诪讟注诐 讚讘专 砖讗讬谞讜 诪转讻讜讬谉 讜专"砖 讛讬讗. 讜讗诪谞诐 讗诐 讬砖 诇讗住讜专 讘讝讛 诪砖讜诐 驻住讬拽 专讬砖讬' 谞诇注"讚 诇讞诇拽 讘讬谉 讛驻专拽讬诐] 讜讛讜讗 注驻"讬 诪"砖 讛讻住祝 诪砖谞讛 讘驻专拽 讻"讘 诪讛诇讻讜转 砖讘转 讚讚讜拽讗 驻讬谞讜 诪诪谞讜 讞诪讬谉 讜谞砖讗专 讛诪讬讞诐 讻诪讜转 砖讛讜讗 讛讜讗 讚讬砖 诇讞诇拽 讘讬谉 诪专讜讘讬诐 诇诪讜注讟讬诐 讗讘诇 驻讬谞讜讛讜 讜讬砖 讘讜 诪讬诐 讻诇讬 专讗砖讜谉 诪诪砖 讛讜讗 讜讗驻讬诇讜 诪讬诐 诪专讜讘讬诐 讗住讜专 爪讜谞谉 诇转讜讱 讛讞诪讬谉 讜讗谞讬 讗讜诪专 讟注诐 诇讚讘专讬讜 诪诇讘讚 讟注诐 讛驻砖讜讟 砖讬砖 诇讚讘专讬讜 讚讘讻诇讬 诇讗 讗诪专讬谞谉 转转讗讛 讙讘专 诪砖讗"讻 诪讬诐 讞诪讬诐 砖讘讻诇讬 专讗砖讜谉 诇注讜诇诐 转转讗讛 讙讘专. 注讜讚 讗讜诪专 讟注诐 讗讞专 注驻"讬 诪讛 砖讛拽砖讛 讛驻谞讬 讬讛讜砖注 讗讬讱 诪讜转专 诪讬诐 诪专讜讘讬诐 讜讛诇讗 讗讬 讗驻砖专 诇爪诪爪诐 讜诪转讞讬诇讛 讘讛转讞诇转 讛谞转讬谞讛 拽讜讚诐 砖讬转专讘讜 讛爪讜谞谞讬诐 转讬讻祝 诪转讘砖诇. 讜讛谞讛 讝讛 讬讚讜注 诪住讘专讗 砖讘诪讝讬讙转 讛爪讜谞谉 诇转讜讱 讛讞诪讬谉 砖讛讜讗 讚讘专 讛诪转注专讘 讗讬谉 砖讬注讜专 诇讚讘专 讜诪转讘砖诇 转讬讻祝 讛诪讜注讟 砖诪转注专讘 讘讞诪讬谉 讛诪专讜讘讬诐 诪砖讗"讻 讘谞转讬谞转 爪讜谞谉 诇转讜讱 诪讬讞诐 讞诐 砖讗讬谉 讘讜 讞诪讬诐 讗祝 砖谞讞讜砖转讜 讞诐 诪"诪 讗讬谞讜 诪讘砖诇 讛爪讜谞谉 讛谞讬转谉 讘讜 转讬讻祝 讚诇讗 注讚讬祝 诪讗砖 诪诪砖 讗讟讜 讘谞转讬谞转 爪讜谞谉 讗爪诇 讛讗砖 诪转讘砖诇 讘专讙注. 讜诇驻讬 讝讛 讗诐 谞讜转谉 爪讜谞谉 讛专讘讛 讻讚讬 诇讛驻砖讬专谉 诪讜转专 砖讗讬谉 诇讜诪专 讘转讞讬诇转 讛讬爪讬拽讛 拽讜讚诐 砖谞转专讘讜 诪转讘砖诇讬诐 砖讛专讬 注讚 砖讬住驻讬拽 讞讜诐 讛讻诇讬 诇讛讞诐 讛爪讜谞谉 讻讘专 谞转专讘讜 讗讘诇 讘谞讜转谉 诪讬诐 诇转讜讱 诪讬诐 讞诪讬谉 砖驻讬专 砖讬讬讱 拽讜砖讬转 讛驻谞讬 讬讛讜砖注 讜诇讻讱 讗驻讬诇讜 诪专讜讘讬诐 讗住讜专讬诐 讜诪注转讛 讞讬诇讜拽 讝讛 注爪诪讜 讗谞讬 讗讜诪专 诇注谞讬谉 驻住讬拽 专讬砖讬讛 砖讗诐 谞讜转谉 诪讬诐 诪讜注讟讬诐 砖讛诐 讻讚讬 砖讬讜讞诪讜 诇转讜讱 讞诪讬谉讗祝 砖讗讬谉 讻讜讜谞转讜 讘砖讘讬诇 砖讬讜讞诪讜 讛讜讛 诇讬' 驻住讬拽 专讬砖讬讛 讗讘诇 讗诐 谞讜转谉 诇转讜讱 诪讬讞诐 砖讗讬谉 讘讜 讞诪讬谉 讗祝 砖谞讜转谉 诪讬诐 诪讜注讟讬诐 砖讛诐 诪爪讚 注爪诪诐 讻讚讬 砖讬讜讞诪讜 诪"诪 讗诐 讗讬谉 讻讜讜谞转讜 诇讝讛 讛讜讛 诇讬' 讚讘专 砖讗讬谞讜 诪转讻讜讬谉 讜诇讗 讛讜讛 驻住讬拽 专讬砖讬讛 砖讛专讬 讘讬讚讜 诇讛专讘讜转 注诇讬讛诐 讟专诐 砖讬转讘砖诇讜 讗讜 诇讛讜专讬拽诐 诪讛诪讬讞诐 讟专诐 讬转讘砖诇讜. 讜讗"讻 讗祝 砖谞砖讗专讜 讘讜 讛讜讛 诇讬' 讚讘专 砖讗讬谞讜 诪转讻讜讬谉:


砖诐 讗讘诇 谞讜转谉 讛讜讗 诇转讜讻讜 讗讜 诇转讜讱 讛讻讜住 讻讚讬 诇讛驻砖讬专谉 讛谞讛 诪讚讬讜拽讗 讚专讬砖讗 讚讗讜住专 讘砖讘讬诇 砖讬讞诪讜 诪讜讻讞 讛讗 讻讚讬 诇讛驻砖讬专谉 诪讜转专 讜诇诪讛 诇讬 住讬驻讗. 讜注诇讛 讘讚注转讬 诇讜诪专 讚住讬驻讗 讞讬讚砖 讚讬谉 讻讜住 砖讛讜讗 讻诇讬 砖谞讬 讜讛谞讛 谞讞诇拽讜 讘驻讬专讜砖讗 讚住讬驻讗 讛专"谉 讜讛专注"讘 讚讛专注"讘 诪驻专砖 讚讙诐 讻讜住 讗讬谞讜 诪讜转专 专拽 讻讚讬 诇讛驻砖讬专谉 讜住讜讘专 讛讗讬 转谞讗 讚讻诇讬 砖谞讬 诪讘砖诇 讜讚诇讗 讻转谞讗 讚住讬驻讗 讚谞讜转谉 诇转讜讱 讛拽注专讛 讜讛专"谉 [讘住讜祝 住讜讙讬讬谉] 诪驻专砖 讚讻讜住 诪讜转专 讘讻诇 讙讜讜谞讬 讚讻讜住 转诪讬讚 讗讬谉 讘讜 专拽 讻讚讬 诇讛驻砖讬专谉 讗祝 讗诐 谞讜转谉 诪讬诐 诪讜注讟讬诐. 讜讻诇 讝讛 诇砖讬讟转 讻诇 讗' 诇讗 诪砖转诪注 讻讜住 诪专讬砖讗 诇讗 诇讛讬转专 讜诇讗 诇讗讬住讜专 讚讗祝 讚转谞谉 讘专讬砖讗 诪讬讞诐 讗讬谉 诇讚讬讬拽 讛讗 讻讜住 讗驻讬诇讜 讘砖讘讬诇 砖讬讞诪讜 诪讜转专 讚讗讬讻讗 诇诪讬诪专 讙诐 讻讜住 讗住讜专 讜转谞讬 诪讬讞诐 诇讜诪专 砖讗驻讬诇讜 诪讬讞诐 讚讜拽讗 讘砖讘讬诇 砖讬讞诪讜 讗住讜专 讛讗 诇讛驻砖讬专谉 诪讜转专 讜拽"讜 讚诇讗 诪砖转诪注 讻讜住 诇讗讬住讜专 诪讛专讬砖讗 讜诇讛讻讬 转谞讗 住讬驻讗 诇讞讚砖 讚讬谉 讻讜住 诇讻诇 诪专 讻讚讗讬转 诇讬讛. 讜讗讜诪专 讗谞讬 讚讛讗 诇讬转讗. 讚诇讚注转 讛专"谉 驻砖讬讟讗 拽砖讛 诇讬砖转讜拽 诪讻讜住 讚讛专讬 讚讬谉 讻讜住 诇讛转讬专讗 砖诪注讬谞谉 诪诪转谞讬' 讚诇拽诪谉 讚拽注专讛 讜转诪讞讜讬 讜诇讛专注"讘 讙"讻 拽砖讛 谞讬转谞讬 专讬砖讗 讛诪讬讞诐 砖驻讬谞讛讜 诇讗 讬转谉 诇转讜讻讜 讗讜 诇转讜讱 讛讻讜住 爪讜谞谉 讘砖讘讬诇 砖讬讞诪讜 讘讗讜驻谉 砖讛住讬驻讗 砖讬讜转专 诇讻诇 讛驻讬专讜砖讬诐 [讜诇拽诪谉 讘讙诪' 讻转讘转讬 讬讬砖讜讘 注"讝]:


讙诪' 诪讗讬 拽讗诪专 讜驻讬专砖"讬 诪讗讬 驻讬谞讜讛讜 讜诪讗讬 诇讗 讬转谉 讜讛讚专 拽讗诪专 讗讘诇 谞讜转谉 讛谞讛 讚讞讬拽 专砖"讬 诇驻专砖 讚讻诇 讝讛 讘讻诇诇 诪讗讬 拽讗诪专 诪砖讜诐 讚讗讬 注诇 驻讬谞讜讛讜 诇讞讜讚 砖讜讗诇 讛讜讛 诇讬' 诇诪讬诪专 诪讗讬 驻讬谞讜讛讜 讗诇讗 讚讙诐 注诇 讛讙诪' 拽砖讛 讜讛诇讗 讛诪砖谞讛 诪驻讜专砖转 砖驻讬专 讚讘砖讘讬诇 砖讬讜讞诪讜 诇讗 讬转谉 讜讘砖讘讬诇 诇讛驻砖讬专 谞讜转谉 讜讗"讻 讗讬谉 讻讗谉 砖讜诐 住驻拽 讘诪砖谞讛 专拽 讘驻讬专讜砖 驻讬谞讜讛讜 讗讬 讻专讘 讗讚讗 讗讬 讻讗讘讬讬 讜讛讜讛 诇讬' 诇诪讬诪专 诪讗讬 驻讬谞讜讛讜. 讜讛驻谞讬 讬讛讜砖注 专讙讬砖 讘讝讛: 讜谞专讗讛 讚讻驻诇 讛讘讘讜转 拽砖讛 诇讬' 讜讻诪讜 砖讚拽讚拽转讬 诇注讬诇. 讚诪讚拽讗诪专 砖诇讗 讬转谉 讘砖讘讬诇 砖讬讜讞诪讜 砖讜讘 诪讚讬讜拽讗 砖诪注讬' 讛讗 诇讛驻砖讬专 诪讜转专 讜诇诪讛 讻驻诇 讘住讬驻讗 讜讝讛 诇讬 讝诪谉 专讘 诪讛 砖讗诪专转讬 砖拽讜砖讬讗 讝讜 讻讬讜讜谞讜 专讘 讗讚讗 讜讗讘讬讬 诇转专抓 讻诇 讗' 诇驻讬 住讘专转讜. 专讘 讗讚讗 讞讬讚砖 驻讬专讜砖 讛爪讬专讜祝 讗诐 讗讬谞讜 诪讻讜讬谉 诇爪讬专讜祝 讜诪诪讬诇讗 讗讬爪讟专讬讱 住讬驻讗 讚讗诇"讻 讛讜讛 讗诪讬谞讗 专讬砖讗 诇专讘讜转讗 转谞谉 讘砖讘讬诇 砖讬讜讞诪讜 讜诇讗 诪讬讘注讬' 拽讗诪专 诇讗 诪讬讘注讬' 诪讬诐 诪专讜讘讬诐 砖讛诐 讻讚讬 诇爪专祝 讜讚讗讬 讗住讜专讬诐 讗诇讗 讗驻讬诇讜 诪讬诐 诪讜注讟讬诐 砖讗讬谉 讘讛诐 诇爪专祝 讗诇讗 讻讚讬 砖讬讜讞诪讜 讙"讻 讗住讜专讬诐 砖讗祝 砖讗讬谉 讘诪讜注讟讬诐 讞砖砖 爪讬专讜祝 讬砖 讘讛诐 讗讬住讜专 讘讬砖讜诇 砖讙诐 讗讞专 砖驻讬谞讛 诪诪谞讜 讞诪讬诐 讜讛注讘讬专讜 诪谉 讛讗讜专 讗驻"讛 讚讜驻谞讬 讛讻诇讬 诪讘砖诇讬诐 讻诇 讝诪谉 砖讛讜讗 讞诐 讜拽"讜 诪讬诐 诪专讜讘讬诐 砖讗住讜专讬诐 诪砖讜诐 诪爪专祝 诇讻讱 诇诪讬转谞讬 住讬驻讗 讘讛讚讬讗 讛讬转专 讛诪专讜讘讬诐. 讜讘讝讛 诪转讜专抓 拽讜砖讬转 讛转讜住' 讘讚"讛 讜讛诇讗 诪爪专祝 砖讛拽砖讜 讜讚诇诪讗 诪讬讬专讬 讘诇讗 讛讙讬注 诇爪讬专讜祝 讜诇讚讬讚讬 谞讬讞讗 讚讗"讻 住讬驻讗 诪讬讜转专 诇讙诪专讬. 讜讗讘讬讬 诪转专抓 诇砖讬讟转讜 讚讘讗 诇讚讬讬拽 讚驻讬谞讜讛讜 讚讜拽讗 诪讜转专 讗讘诇 驻讬谞讛 诪诪谞讜 诪讬诐 讗驻讬诇讜 诪专讜讘讬诐 讗住讜专讬诐. 讜诇讻谉 注讻砖讬讜 砖诪驻讜专砖 讛讬转专 讛诪专讜讘讬诐 讘诪砖谞讛 砖讬讬讱 讛讚讬讜拽 注诇 讛住讬驻讗 讗讘诇 讗诐 诇讗 讛讬讛 诪驻讜专砖 讘诪砖谞讛 讛讬转专 讛诪专讜讘讬诐 讗讝 诇讗 讛讜讛 诪讜拽诪讬谞谉 讚讬讜拽讗 讚讚讜拽讗 驻讬谞讜讛讜 注诇 讛讛讬转专 砖讛专讬 讛讛讬转专 讗讬谞讜 诪驻讜专砖 讻诇诇 讘诪砖谞讛 讜讛讜讛 诪讜拽诪讬谞谉 讚讚讜拽讗 驻讬谞讜讛讜 注诇 讗讬住讜专 讛诪讜注讟讬谉 讛诪驻讜专砖 讘诪砖谞讛 讜讻讱 讛讜讛 讚讬讬拽讬谞谉 讚讜拽讗 驻讬谞讜讛讜 讜讬砖 讘讜 注讚讬讬谉 诪讬诐 讞诪讬谉 讛讜讗 讚讗住讜专 诇讬转谉 诪讬诐 诪讜注讟讬诐 讻讚讬 砖讬讜讞诪讜 讗讘诇 驻讬谞讛 诪诪谞讜 诪讬诐 讜谞砖讗专 专拽 讛讻诇讬 专讬拽诐 讗驻讬诇讜 诪讬诐 诪讜注讟讬诐 诪讜转专 砖讚讜驻谞讬 讛讻诇讬 诇讞讜讚 讗讬谉 讘讛诐 讻讞 诇讘砖诇 讻诇诇 讜驻讜拽 讞讝讬 砖讛讻住祝 诪砖谞讛 诪讞诇拽 讘诪讬诐 诪专讜讘讬诐 讘讬谉 驻讬谞讛 诪诪谞讜 诪讬诐 诇驻讬谞讜专讜 讜讛诪讬诐 讘转讜讻讜 [讜讻诪讜砖"诇[ 讛专讬 砖诇注谞讬谉 讘讬砖讜诇 讞诪讬专 讬讜转专 讛讬讻讗 砖讛诪讬诐 讘转讜讻讜 讜讛讻住祝 诪砖谞讛 讻转讘 讝讛 诇讗讜拽讬诪转讗 讚专讘 讗讚讗 讜讗"讻 讙诐 诇讗讘讬讬 讗讬 诇讗讜 住讬驻讗 讛讜讛 讚讬讬拽讬谞谉 讚讜拽讗 驻讬谞讜讛讜 注诇 讛专讬砖讗 讜诇诪讬诪专 讚讙诐 诪讬诐 诪讜注讟讬诐 讗讬谞诐 讗住讜专讬诐 讻讬 讗诐 讘驻讬谞讜讛讜 讗讘诇 驻讬谞讛 诪诪谞讜 诪讬诐 讗驻讬诇讜 诪讜注讟讬诐 诪讜转专讬诐 讚讬讜转专 讬砖 诇谞讜 诇讚讬讬拽 讚讬讜拽讗 讚讜拽讗 注诇 讚讘专 讛诪驻讜专砖 讘诪砖谞讛 讜诇讗 注诇 讚讘专 砖讛讜讗 讙讜驻讬' 诇讗 讗转讬 讗诇讗 诪讚讬讜拽讗 诇讛讻讬 驻讬专砖 讛诪砖谞讛 讘住讬驻讗 讗讘诇 谞讜转谉 诇转讜讻讜 讻讚讬 诇讛驻砖讬专谉 讜讙诐 讝讛 诪驻讜专砖 讘诪砖谞讛 讜讚讬讬拽讬谞谉 讚讬讜拽讗 讚驻讬谞讜讛讜 讚讜拽讗 注诇 讛讬转专 讛诪专讜讘讬诐 讛诪驻讜专砖 讙"讻 讘诪砖谞讛. 讜讗诪谞诐 诇驻讬 诪"砖 讘诪转谞讬' 讚转谞讬 专讬砖讗 讘砖讘讬诇 砖讬讞诪讜 讚讗驻讬诇讜 诪讜注讟讬诐 讗讬谞诐 讗住讜专讬诐 讗诇讗 讘砖讘讬诇 砖讬讞诪讜 讜讚讬讬拽讬谞谉 诪讬谞讬' 讛讗 讗诐 讗讬谞讜 诪转讻讜讬谉 讘砖讘讬诇 砖讬讞诪讜 诪讜转专 讜诇注讜诇诐 讚诪专讜讘讬诐 诇注讜诇诐 讗住讜专 讘砖讘讬诇 爪讬专讜祝 讜讚讬讜拽 讛讛讬转专 讛讜讗 讚讜拽讗 注诇 诪讜注讟讬诐 讚诇讗 砖讬讬讱 讘讛讜 爪讬专讜祝. 砖讛诐 谞砖讗专讬诐 讞诪讬诐 讜讗讬谞讜 诪爪专驻诐. 讜讗祝 讚讚讬讬拽讗 诪砖谞转讬谞讜 讻专"砖. 砖讗诐 讗讬谞讜 讘砖讘讬诇 砖讬讞诪讜 诪讜转专 讜讗讬讱 谞讗住讜专 讘诪专讜讘讬诐 诪砖讜诐 爪讬专讜祝. 讬砖 诇讜诪专 讚爪讬专讜祝 讛讜讛 讗诪讬谞讗 讚讛讜讛 驻住讬拽 专讬砖讬讛 讜诇讻讱 拽诪"诇 住讬驻讗 讙诐 讛讬转专 讛诪专讜讘讬诐: 讜讘讝讛 谞讬讞讗 诪讛 讚讬砖 诇讚拽讚拽 讚诪讬 讛讻专讬讞讜 诇专讘 讗讚讗 诇讗讜拽诪讬 诪砖谞转讬谞讜 讚讛讬讬谞讜 驻讬谞讛 诪诪谞讜 诪讬诐 诇诪讛 诇讗 诪驻专砖 讘诪砖谞转讬谞讜 讘讬谉 驻讬谞讛 诪诪谞讜 诪讬诐 讜讘讬谉 驻讬谞讜讛讜 诪谉 讛讗讜专. 讚讘砖诇诪讗 诇讗讘讬讬 讗讜住专 驻讬谞讛 诪诪谞讜 诪讬诐 诪砖讜诐 爪讬专讜祝 讗讘诇 诇专讘 讗讚讗 诪讛 讞住专 诇讗讜拽诪讬 讘讻诇 讗讜驻谞讬 驻讬谞讛 [讜诇讚注转 讛讻"诪 谞讻讜谉 讚讘诇讗 驻讬谞讛 诪讬诐 讗祝 讛诪专讜讘讬诐 讗住讜专讬诐] 讜诇讚讬讚讬 谞讬讞讗 诪砖讜诐 讚讗讬讛讜 讚讬讬拽 专讬砖讗 讚讜拽讗 讘砖讘讬诇 讜讻谞"诇 讜讘驻讬谞讜讛讜 讜讬砖 讘讜 诪讬诐 讜讚讗讬 砖讛诪讜注讟讬诐 砖讛诐 讻讚讬 砖讬讜讞诪讜 讗祝 讗诐 讗讬谞讜 谞讜转谉 讘砖讘讬诇 砖讬讞诪讜 讗住讜专讬诐 讚讛讜讛 驻住讬拽 专讬砖讬讛 诇注谞讬谉 讘讬砖讜诇: 讜诪讛 讚转谞讬 住讬驻讗 讚诪转谞讬' 讗讘诇 谞讜转谉 诇转讜讻讜 讜讻讜' 讻讚讬 诇讛驻砖讬专谉 讜诇讗 转谞讬 专讘讜转讗 讬讜转专 讜讻讱 讛讜讛 诇讬' 诇诪讬转谞讬 讗讘诇 谞讜转谉 诇转讜讻讜 讗讜 诇转讜讱 讛讻讜住 讘砖讘讬诇 诇讛驻砖讬专谉 讜讛讜讛 拽诪"诇 专讘讜转讗 讬讜转专 讚讗驻讬诇讜 讬砖 讘讛诐 讻讚讬 砖讬讜讞诪讜 诪"诪 诪讜转专 讻讬讜谉 砖讗讬谉 讻讜谞转讜 诇讻讱. 讬砖 诇讜诪专 讚讗讚专讘讛 诪专讜讘讬诐 讬砖 讘讛讜 专讘讜转讗 讬讜转专 诇讜诪专 砖诇讗 讗住专讬谞谉 诪砖讜诐 爪讬专讜祝: 讜讗讘讬讬 讚诪讜拽讬 诪砖谞转讬谞讜 讻专"讬 讚讚讬讬拽 驻讬谞讜讛讜 讻讚讗诪专讬' 讘讙诪' 讗"讻 拽砖讛 诇诪讛 谞拽讟 专讬砖讗 讘砖讘讬诇 砖讬讜讞诪讜. 讬砖 诇讜诪专 诪砖讜诐 讚讻讘专 讻转讘转讬 讚讚讬讜拽讗 讚诪砖谞转讬谞讜 讚讚讜拽讗 驻讬谞讜讛讜 讗讘诇 诇讗 驻讬谞讛 诪诪谞讜 诪讬诐 讬砖 诇驻谞讬谞讜 讘' 讚谞专讬诐 讗诐 讚拽讗讬 注诇 讛讗讬住讜专 讛砖谞讜讬 讘专讬砖讗 讚讗驻讬诇讜 诪讜注讟讬诐 讚讜拽讗 讻讜诇讛讜 讗住讜专 讗讘诇 驻讬谞讛 诪诪谞讜 诪讬诐 诪讜转专 讗讜 讚拽讗讬 注诇 讛讬转专 讛诪专讜讘讬诐 讚住讬驻讗 讜讻诪讬诪专讗 讚讗讘讬讬 讚讚讜拽讗 驻讬谞讜讛讜 讗讘诇 驻讬谞讛 诪诪谞讜 诪讬诐 讗驻讬诇讜 诪专讜讘讬诐 讗住讜专讬诐 讜诪讬 讬讻专讬注 讗诐 讛讚讬讜拽讗 诇讛讬转专 讗讜 诇讗讬住讜专 讗诇讗 讚讛讞讬诇讜拽 诇注谞讬谉 诪讜注讟讬诐 讘讬谉 驻讬谞讛 诪诪谞讜 诪讬诐 诇驻讬谞讜讛讜. 讻讘专 讛住讘专转讬 讚驻讬谞讜讛讜 讛讜讛 驻住讬拽 专讬砖讬讛 讗讘诇 驻讬谞讛 诪诪谞讜 诪讬诐 诇讗 讛讜讛 驻住讬拽 专讬砖讬讛. 讜讻诇 讝讛 讬砖 诇讞诇拽 讘讗讬谞讜 诪转讻讜讬谉 讘砖讘讬诇 砖讬讜讞诪讜 讗讘诇 讗诐 诪转讻讜讬谉 讘驻讬专讜砖 讘砖讘讬诇 砖讬讜讞诪讜 讘讜讚讗讬 砖讙诐 讘驻讬谞讛 诪诪谞讜 诪讬诐 讗住讜专 讜讚诇讗 讻诪讜 砖讻转讘转讬 诇注讬诇 诇讜诪专 讚讚讜驻谞讬 讛讻诇讬 讗讬谉 讘讛诐 讻讞 诇讘砖诇 讗驻讬诇讜 诪讬诐 诪讜注讟讬诐. 讜诪注转讛 诇驻讬 讛谞讞讛 讝讜 诇讛讻讬 转谞谉 讘专讬砖讗 讘砖讘讬诇 砖讬讜讞诪讜 讜讗"讻 诇讬讻讗 诇诪讬讚拽 讚讜拽讗 驻讬谞讜讛讜 讗讘诇 驻讬谞讛 诪诪谞讜 诪讬诐 讗驻讬诇讜 讘砖讘讬诇 砖讬讜讞诪讜 诪讜转专讬诐 讚讗讟讜 讗诐 诪转讻讜讬谉 诇讘砖诇 讬讛讬' 讛"讗 诇讛转讬专 讜讗"讻 讛讗 讜讚讗讬 诇讬转讗 讜讗"讻 注诇 讻专讞讬谉 驻讬谞讜讛讜 讛讬讬谞讜 诪砖讜诐 住讬驻讗 讚驻讬谞讛 诪诪谞讜 诪讬诐 讗驻讬诇讜 诪专讜讘讬诐 讗住讜专讬诐 讗讘诇 讗讬 转谞谉 讘专讬砖讗 讻讚讬 砖讬讜讞诪讜 砖驻讬专 讛讜讛 讗诪讬谞讗 讚讚讬讜拽讗 讚驻讬谞讜讛讜 讛讜讗 注诇 讛专讬砖讗 讚讘驻讬谞讛 诪诪谞讜 诪讬诐 讗驻讬诇讜 讻讚讬 砖讬讜讞诪讜 诪讜转专 讗诐 讗讬谞讜 诪转讻讜讬谉 诪砖讜诐 讚诇讗 讛讜讛 驻住"专 砖讛诇讗 讬讜讻诇 诇讛注专讜转谉 诪讛讻诇讬 拽讜讚诐 砖讬讜讞诪讜:

